नीतीश के किरिया धराई समारोह में भाजपा के जयचंदन के नेवता – टटका खबर\nबिहार के मुख्यमंत्री पद के किरिया धराई समारोह 20 तारीख के पटना के गाँधी मैदान में करावल जाई. एह मौका पर कांग्रेस अध्यक्षा सोनिया गाँधी, राहुल गाँधी, अखिलेश यादव, ममता बनर्जी, मुलायम सिंह यादव, अरविंद केजरीवाल, आ नवीन पटनायक का साथही भाजपा के जयचंद बन गइल शत्रुघ्न सिन्हा आ लालकृष्ण आडवाणियो के नेवतल गइल बा. आडवाणी त पता ना अइहें कि ना बाकिर भाजपा के ‘शत्रु’ जरूर एह मौका पर अइहें.\nअपना मन के पीड़ा कई बेर उजागर कर चुकल शत्रु के उमेद रहुवे कि भाजपा उनुका के बिहार के मुख्यमंत्री पद खातिर जनता का सोझा पेश करी बाकिर सपना सपने रहि गइल आ तब से ऊ अतना बकबक कइल शुरु क दिहले बाड़न कि इहे लागत बा कि उनकर मनसा बा कि भाजपा उनुका के पार्टी से निकाल देव. एकरा से उकर सांसदिओ बाचल रह जाई आ तब ऊ कवनो ना कवनो विरोधी दल में शामिल हो जइहें.\nएह बीच भाजपा के शत्रु नागपुर में संघ के मुख्यालयो में हाजिरी बजवलन बाकिर ओहिजा केहू उनका से मिले के समय ना दीहल. सभे जान गइल बा कि ई आदमी कवनो काम के नइखे रहि गइल भाजपा ला.\nशत्रु के कहना बा कि उनुका जतना बोले के रहुवे से बोल लिहलन आ अब आराम से बइठ के बिहार के मुजरा देखीहें.\nTags: नीतीश कुमार, शत्रुघ्न सिन्हा


Abhijeet Sin gh's Page - JaiBhojpuri.com\nAbhijeet Sin gh\nBlog PostsDiscussionsEventsGroupsPhotosPhoto AlbumsVideos Abhijeet Sin gh's Likes Abhijeet Sin gh's Friends\nView All Abhijeet Sin gh's Page\nशशि कुमार सिंह (SHASHI) leftacomment for Abhijeet Sin gh"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Aug 27, 2012Rajeev Mishra "राजीव भोजपुरिया" leftacomment for Abhijeet Sin gh"भाई जी , रउवा के जन्म दिवस के हार्दिक बधाई ,इश्वेर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Aug 27, 2011शशि कुमार सिंह (SHASHI) leftacomment for Abhijeet Sin gh"प्रणाम आ जय भोजपुरी\nजय भोजपुरी"Aug 27, 2011Admin leftacomment for Abhijeet Sin gh"अभिजीत जी, जयभोजपुरी डॉट कॉम पर राउर स्वागत बा..."Sep 8, 2009Abhijeet Sin gh is nowamember of JaiBhojpuri.comSep 7, 2009 Welcome Them! RSS\nMast Raho Byast raho\nAt 9:04am on August 27, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 3:59pm on August 27, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई ,इश्वेर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 12:32am on August 27, 2011, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 6:12am on September 8, 2009, Admin said… अभिजीत जी, जयभोजपुरी डॉट कॉम पर राउर स्वागत बा... No comments yet!


साल बीत गइल, साल आ गइल – Anjoria\nसाल बीत गइल, साल आ गइल\nदिसम्बर 31, 2010 भोजपुरी\nसाल का आखिरी दिने आजु जब पिछला साल के लेखा-जोखा लेबे बइठनी त एकाध खास बाति के छोड़ के कुछ ना भेंटाइल. सालो भर एह बहाने भा ओह बहाने भोजपुरी पर आपन-आपन राजनीति चमकावे के कोशिश होत रहल. हर साल का तरह एहू साल भोजपुरी के कई गो विश्व सम्मेलन भइली सँ. भोजपुरी के खासियत होले कि एकर कवनो बाति विश्चस्तर से नीचे के ना होखे. अब त भोजपुरी के शिखरो सम्मेलन होखे लागल बा. अब ऊ शिखर केकरा के मानल जा रहल बा, ऊ बाति बेमानी बा. पाँच क्षेत्र में काम करे वाला लोग मिल के बइठलें त नाम दे दिहल गइल शिखर सम्मेलन.\nभोजपुरी के संविधान के आठवीं अनुसूची में शामिल करावे के बाति खूबे होला. बाकिर ओह से फायदा का होखी से बहुते कम लोग के मालूम होखी. ओहसे भोजपुरी के का फायदा होखी सेहू केहू ना बतावे. हँ शायद कुछ पुरस्कार मिले लागी, भोजपुरी के नाम पर कुछ लोग आ संस्थन के अनुदान वगैरह मिले लागी. एकरा अलावे कवनो फायदा होखे त हमरा नइखे मालूम. वइसहूं हमार जानकारी बहुते कम ह एहसे इहो कवनो खास मुद्दा ना भइल. बाकिर घर-बाजार में भोजपुरी बोले वाला दिन पर दिन कमे होत जात बाड़े. भोजपुरी के कवनो अइसन संस्था भा संगठन नइखे जे सभके अपना साथे मिला के चले चाहत होखो. सभकर आपन मुद्दा बा, जवना के भँजावे के बा. अगर रउरा हमरा बाति से सहमति नइखीं, त हमरा संगे उठल-बइठल मत करीं. हम जवन कहत बानी तवने सही बा आ बाकी जे कहत बा सब गलत बा. अगर हमार बाति मान लिहनीं त बहुत बढ़िया, ना त रउरा हमार दुश्मन हईं. राउर हुक्का-पानी बन्द करे-करावे में हम कवनो कोर-कसर ना छोड़ब.\nबाकिर एह साल कुछ अउरी भइल. जवना के चरचा जरुरी बा. भोजपुरी के जमीनी स्तर से जुड़े खातिर कुछ खास प्रयास भइल जवना के स्वागत होखे के चाहीं. एह दिसाईं “जय भोजपुरिया” के जीरादेई सम्मेलन के खास प्रशंसा करे के जरुरत बा. महानगर से दूर एगो पिछड़ा इलाका में भोजपुरियन के जुटान निमन काम रहल आ हर संस्था संगठन के अइसने प्रयास करे के चाहीं. विश्व भोजपुरी सम्मेलन, भोजपुरिया शिखर सम्मेलन, भोजपुरी साहित्य सम्मेलन सब कुछ जरुरी होला आ ओकरा से पूरा समाज के जोड़े के कोशिश होखे के चाहीं. छठ पूजा के अवसर पर एही बहाने महानगरो में भोजपुरियन के जोड़े के प्रयास मजगर होत जात बा. जे लोग भी एह दिसाईं काम कर रहल बा ओहू लोग के प्रशंसा होखे के चाहीं. बाकिर सबसे बड़ प्रशंसा के बाति तब होई जब एह सम्मेलन आ प्रयासन के गुटबाजी के अखाड़ा ना बने दिहल जाव. भोजपुरी अबहीं अतना बड़ नइखे कि गुटबाजी के बोझ बर्दाश्त कर पाई. भोजपुरी का काम में जेही लागल बा सभकर प्रशंसा होखे के चाहीं आ व्यक्तिगत विवाद के सामाजिक विवाद में बदले के कोशिश ना होखे के चाहीं. थोड़ बहुत कमजोरी सभका में, ना त अधिका लोग में, जरुर रहेला. ओह कमजोरी के भरल बाजार में देखावल ठीक ना लागे. एहसे भोजपुरी के कवनो भला नइखे होखे वाला, छवि जरुर खराब होले.\nअब आईं संगीत फिल्म आ मनोरंजन का दुनिया में. भोजपुरी में बेअकल के नकल जोरदार चलेला. एहू साल चलल. “महुआ” टीवी चैनल धीरे-धीरे हिन्दिया रहल बा. हिन्दी फिल्मन के नकल से भोजपुरी फिल्म दुनिया तबाह हो रहल बिया. छिछोरापन आ फूहड़पन बिकाये वाला चीज होले आ एह चक्कर में लोग छिछोरपन आ फूहड़पन पर उतरल जात बा. मनोज तिवारी बिग बास का घर में गइलन अपना मर्जी से, निकालल गइलन शो वाला का मर्जी से. अब एकरा से आम भोजपुरिया के का मतलब ? मतलब त यूनियन बैंक के ओह अधिकारियन का बेहूदगी से होखे के चाहीं, जवना में बिहार यूपी के मजदूरन के हफ्ता में एकही दिन बैंक आवे के कहल गइल, बाकी दिन अइला पर हिकारत का नजर से देखत दुरदुरा दिहल गइल. रियलिटी शो ना त कबो रियल रहल, ना अब बा. चाहे ऊ कलर टीवी के बिगबॉस होखे भा महुआ के सुर सग्राम. ओह शो में उहे होखेला जवन शो के निर्माता चाहेलें आ एह बाति में कवनो बुराईयो नइखे. अगर हमरा निमन लागी त देखब, ना लागी त ना देखब. केहू हमार गरदन पकड़ के ओकरा के देखे के मजबूर करे वाला नइखे. आ अगर दर्शक ना मिलीहें त स्पान्सर भाग जइहें. स्पान्सर ना मिली त चैनल भाग जाई. हर बाति के आखिरी चाभी दर्शक का रिमोट में बा. संगीत फिल्मो का बारे में उहे बाति बा. हर भाषा, हर समाज में फूहड़पन मौजूद बा आ होला. ई स्वाभाविक बात होला. अब रउरा कवना पक्ष के महत्व देत बानी असर ओह से पड़े वाला बा.\nभोजपुरी से कुछ दोसरा लोगन के कष्ट आ शिकायत बा. ऊ लोग कवनो ना कवनो बहाने भोजपुरी के छोटियावे में लागल रहेलें. आ हमनी का बिना ओह चालबाजी पर ध्यान दिहलें ओह लोग का हिसाब से अपना भोजपुरी के गरियावे में लाग जानी. दुनिया के कवन भाषा बा जवना में नंगई आ छिछोरापन के नमूना ना मिली ? अब एहसे ऊ भाषा त नइखे गिर जात, हँ ऊ आदमी, ऊ संस्था जरुर कुछ लोग का नजर में गिर जाई, गिरहूं के चाहीं, जवन ओह छिछोरापन का सहारे आपन नाम चमकावल चाहत बा. भोजपुरी में नंगई बा त हिन्दीओ में बा, अंगरेजीओ में बा, दोसरो भाषा में होखी. अलगा बाति बा कि हम ओह भाषा के समुझत नइखीं. अब ओह छिछोरापन के ढेर चरचा करि के हम भोजपुरिये के बदनाम करे का षडयन्त्र में जाने-अनजाने शामिल हो जात बानीं. जरुरत बा कि ओह छिछोरापन के अनदेखी अनसुनी करे के. “नामे नाम ना त बदनामे नाम” के फायदा ओह लोगन के ना मिले के चाहीं. दोसरे छिछोरापन सापेक्ष होला, निरपेक्ष ना. जवन बाति हमरा छिछोरापन लागेला हो सकेला कि कुछ लोग खातिर ऊ रोजमर्रा के बाति होखे. हमरा नीक नइखे लागत हम ना सुनब. रउरा नीक नइखे लागत रउरा मत सुनीं. बाकिर ओकर नगाड़ा पीट के अइसन माहौल मत बने दीं कि लागो कि भोजपुरी में छिछोरापन आ फूहड़पन छोड़ कुछ दोसर हइये नइखे. चर्चा करे के बा त निमना के, बढ़ियका के करीं. ओकर अतना शोर मचा दीं कि बउरका-खरबका ओह में दबा जाव आ ओकरो लागे कि निमने कइला में फायदा बा.\nगीत गवनई में अगर फूहड़पन ढेरे लउकत बा त ओकरा खातिर गीतकारो जिम्मेदार बाड़न. याद कर के बताईं एह साल के सबले बढ़िया भोजपुरी गीत कवन रहल ? याद नइखे नू आवत ? आइबो ना करी. काहे कि अब वइसनका गीत या त लिखात नइखे, या बिकात नइखे. लिखात नइखे त चिन्ता के बाति बा. बिकात नइखे त हमनी का सभे जिम्मेदार बानी. निमनका के प्रोत्साहन ना मिली त बउरका के दबावल मुश्किल हो जाई. एक बाल्टी दूध फाड़े खातिर थोड़के खटाई चाहीं बाकिर खटाई में कतनो दूध मिला दीं ओकर सवाद नइखे बदले वाला, दूध जरुर फाटि जाई. बउरका के नजर अन्दाज करे के सीखीं आ निमनका के प्रशंसा करे के.\nभोजपुरी के अगर जिन्दा राखे के बा त भोजपुरी में बढ़िया लेखन होखे के चाहीं, ओकरा के कमाई के भाषा बनावे के जरुरत बा. भोजपुरी में प्रकाशन बेसी होखे के चाहीं. भोजपुरी में वेबसाइटन के संख्या बेसी होखे के चाहीं जवना से कि हर रुचि, हर सवाद के आनन्द लिहल जा सको. भोजपुरी के नारेबाजी के जरुरत नइखे, भोजपुरी बोले-बतियावे वालन के जरुरत बा. भोजपुरी में काम करे वालन के जरुरत बा. भोजपुरी में निवेश के जरुरत बा.\nअगर चाहे-अनचाहे हमार बाति केहू के चोट कर जाव त हम माफी चाहब. हमार केहू से व्यक्तिगत विद्वेष नइखे. हम त कबीर पंथी हईं. कबीरा खड़ा बाजार में सभके पूछत खैर. ना काहू से दोस्ती ना काहू से बैर.\nरउरा सभे के नयका साल आनन्दमय गुजरे, सपरिवार सभे स्वस्थ आ खुशहाल रहे, इहे शुभ कामना बा.\nअँजोरिया अब मोबाइलो पर\nराउर अँजोरिया अब आउर अँजोर हो गइल


टटका खबर, मंगल, २७ जुलाई – Anjoria\nजुलाई 27, 2010 टटका खबर, भोजपुरी समाचार\nराजीव प्रताप रुडी भोजपुरी में शपथ लिहलन\nसोमार का दिने जब राज्यसभा खातिर नया नया चुनाइल सदस्य आपन शपथ लिहलन. भाजपा सांसद राजीव प्रताप रुडी आपन शपथ भोजपुरी में लिहलन बाकिर उनका फेर से हिन्दी में शपथ लेबे के पड़ल काहे कि भोजपुरी संविधान के आठवीं अनुसूची में शामिल नइखे. खैर एही बहाने ऊ भोजपुरी के चर्चा चला दिहलन. शाबाश रुडी, तोहरे जइसन कु अउरी सांसद हो जास त कुछ काम बने.\nआजुवो ना चले दिहलसि काल्हुओ ना चले दी\nसंसद में एकजुट विपक्ष आजु महँगाई का मुद्दा पर स्थगन प्रस्ताव का जरिये बहस करावे का माँग पर संसद ना चले दिहलसि. ओकर कहनाम बा कि मत विभाजन करा के देखल जाव कि के सरकार का साथे बा आ के जनता के. जबकि सरकार चाहत बिया कि मतविभाजन के मौका मत आवे आ ध्यानाकर्षण प्रस्ताव का जरिये बहस करा लिहल जाव. अरे बेवकूफ सरकार जवना पार्टियन का बल पर चलत बिया ओकनी के अतना मालूम बा कि मतविभाजन से कइसे भागल जा सकेला. मौका त द ओकनी के. ऊ त कनियवो के भाई हवें स दुलहवो के\nमुंबई हमला के दोषियन के सजा देव पाकिस्तान\nअमेरिका के सैनिक दस्तावेजन के गोपनीयता अवधि बीतला का बाद सामने आइल साँच अमेरिका आ पाकिस्तान दुनु खातिर तकलीफदेह साबित हो रहल बा. दस्तावेजन से साफ हो गइल बा कि पाकिस्तान दोगली नीति पर चलेला आ अमेरिका सबकुछ जानत बूझत ओकरा के सैन्य आ आर्थिक सहायता देत रहेला. अब अमेरिका के कहे पड़ल बा कि पाकिस्तान मुंबई हमला के दोषियन के सजाय देव तबे ऊ भारत के समुझा सकेला.\nरिजर्व बैंक लघु अवधि के कर्जा पर सूद बढ़वलसि\nदहाई में दहाड़त महँगाई के काबू करे खातिर रिजर्व बैंक आजु आपन लघु अवधि के कर्जा पर सूद के दर चौथाई से आधा फीसदी बढ़ा दिहलसि. एकर अनेसा पहिलही से रहे. अब एह चलते घर, गाड़ी, भा व्यावसायिक जरुरत खातिर मिले वाला कर्जा पर बेसी सूद देवे के पड़ी. हालांकि रिजर्व बैंक सुरक्षित नगद अनुपात, सीआरआर, आ बैंक रेट में कवनो बदलाव नइखे कइले.\nराष्ट्रमंडल खेलन के सफलता से मणिशंकर अय्यर दुखी हो जइहे\nकांग्रेस के राज्यसभा सांसद मणिशंकर अय्यर कहले बाड़न कि भगवान का दया से बरखा का चलते राष्ट्रमंडल खेल का तइयारी में दिक्कत आ रहल बा. अगर राष्ट्रमंडल खेल के सफल आयोजन हो गइल त ऊ दुखी हो जइहन काहे कि अइसना काम के खालि शैताने समर्थन कर सकेला. अगर ई आयोजन सफल हो जाई त फेर आयोजक एशियन गेम, ओलम्पिक गेम आ ना जाने कवन कवन गेम भारत में मँगावे लगीहें. अय्यर के एह बयान से कांग्रेस अपना के अलगा कर लिहले बा. ओकरा हिसाब से मणि के बात ध्यान देबे लायक ना रहे. भाजपा उनकर बेहूदा बात के आलोचना कइले बिया.\nदोस्ती का झाँसा में दुश्मन से भेंट हो गइल\nमुंबई के एगो मास मीडिया के छात्रा अपना से दू साल सीनियर के आपन दोस्त समुझे के गलती कर दिहलसि. दुनु के मुलाकात नेट पर भइल रहे ओकरा बाद चैटिंग से दोस्ती मजबूत भइल. एकदिन एगो प्रोजेक्ट में सहायता देबे खातिर ऊ ओह लड़की के अपना डेरा पर बोला लिहलसि. गइला का बाद ऊ चाकू का बल पर ओह लड़की का साथे रात भर बलात्कार कइलस. पुलिस में मुकदमा दर्ज होखला का बाद पंकज मिश्रा नाम के ओह छात्र के गिरफ्तार कर लिहल गइल बा. मेडिकल जाँच में बलात्कार के पुष्टि हो गइल बा.\nअश्लीलता फइलावे का आरोप में रेखा गिरफ्तार\nबिहार के उपमुख्यमंत्री सुशील मोदी के चचेरी बहिन आ समाजसेवी रेखा मोदी के पुलिस अश्लीलता फइलावे आ सिपाहियन से बदतमीजी करे का आरोप में गिरफ्तार कर लिहल गइल बा. भइल ई कि रेखा मोदी अपना महतारी के खेवा खर्चा खातिर अपना भाई महावीर मोदी का घरे गइली त ओहिजा से लोग उनका के पीट पाट के निकाल दिहल. एह दौरान रेखा मोदी के कपड़ा फाट गइल आ ऊ ओहि हालत में सड़क पर सहायता खातिर चिल्लाये लगली. रेखा के भाई अब आरोप लगवले बाड़न कि रेखा एक दिन पहिले उनका दुकान का कैश बाक्स से चालीस हजार रुपिया निकाल लिहले रही आ अब अउरी पइसा माँगे आइल रही आ ओह लोग के फँसावे खातिर झूठो के बवाल खड़ा कर दिहली.\nहाजीपुर में जदयू नेता आपन दरिंदगी देखवलसि\nवैशाली जिला के मंसूरपुर हलैया पंचायत के मुखिया के पति शंभू शरण राय एगो लड़िका के लंगटे कर के उल्टा लटका के बीच चौराहा पर लाठी से पीटलसि. पिटाई के वीडियो देख केहू के दिल दहल जाई. बगले में थाना बा बाकिर केहू ओह लड़िका के बचावे ना आइल. बाद में एसपी का पहल पर मुकदमा दर्ज भइल. ओह नेता के पार्टी से निकाल दिहल गइल बा आ नीतीश कुमार ओकरा पर कड़ा कार्रवाई करे के निर्देश पुलिस के दिहले बाड़न.\nसाठ साल से चलत आ रहल मुकदमा के फैसला ना सुनावल गइल\nअयोध्या के रामजन्मभूमि बाबरी मस्जिद विवाद के मिल्कियत के मामिला के सुनवाई साठ साल का बाद पूरा भइल बाकिर कोर्ट अब आपन फैसला सुरक्षित राख लिहले बिया. तीन जज के बेंच का सामने ई मुकदमा रहुवे आ ओहमें से एगो जज अगिला एक अक्टूबर के रिटायर होखेवाला बाड़न. एहसे उम्मीद कइल जा रहल बा कि शायद ओकरा पहिले फैसला सुना दिहल जाई.\nमाफिया वालन के गेस्ट हाउस ह आर्थर रोड जेल\nमहाराष्ट्र सरकार के गृहराज्यमंत्री रमेश बागवे आर्थर रोड जेल के निरीक्षण का बाद एह निष्कर्ष पर चहुँपल बाड़न कि ऊ जेल ना ह माफिया वालन के गेस्ट हाउस ह जहाँ के जेल कर्मचारी सेवक बन के ओकनी खातिर हर तरह के सुविधा चहुँपा देलन. अबू सलेम के दोसरा जेल में भेजला का बाद ओकरा बैरक में कई दिन के फल आ भोजन सामग्री स्टील का बर्तन में राखल मिलल. बेचारा ले ना जा पवलसि. अब दोसरको जेल के कर्मचारियन के ओकर काम करे के पड़ी.\nश्रीलंका का साथ हो रहल दुसरका टेस्ट का दुसरका दिने श्रीलंका चार विकेट का नुकसान का बाद ६२४ रन बना के आपन पारी घोषित कर दिहलसि. जवाब में भारत खेल खतम होखे का समय तक बिना कवनो नुकसान ९५ रन बना लिहले बा. सहवाग ६४ रन बनवले बाड़न आ खेलत बाड़न.\nदिल्ली हाई कोर्ट केन्द्र सरकार से हाकी इण्डिया का चुनाव से अलगा रहे के कहले बिया. इहो कहले बिया कि चुनाव खातिर सरकार के नियुक्त प्रेक्षक के हटा दिहल जाव. कोर्ट का नजर में हाकी इण्डिया एगो निजी संस्था ह जबकि भारतीय हाकी महासंघ असली खेल संस्था ह.\nOne thought on “टटका खबर, मंगल, २७ जुलाई”\nजुलाई 28, 2010 को 1:06 अपराह्न पर\nगर्व के बात बा कि राजीव प्रताप रुडी आपन शपथ भोजपुरी में लिहलन .\nहांलाकि सरम के बात बा कि भोजपुरी के आबहीं तक संविधान के\nआठवीं अनुसूची में शामिल ना भइल.


अनारा तांडव करे चलली – Anjoria\nअनारा तांडव करे चलली\nमई 29, 2012\nसिनेमा भोजपुरी के चर्चित अदाकारा अनारा गुप्ता अपना नया लुक आ अंदाज़ में एक बेर फेर से भोजपुरिया परदा पर तांडव करे आइल बाड़ी. एकर कुछ महीना ले परदा से दूर रहि के अपना परिवार संगे समय बितवला का बाद अनारा फिल्म ‘अंतिम तांडव’ के शूटिंग बिहार के झंझारपुर में शुरू कर दिहले बाड़ी. झंझारपुर जात घरी पटना में पत्रकारन से कहली कि “अंतिम तांडव” में उनुकर रोल एगो बिंदास आ मुहफट लड़िकी के बा. फिल्म में उनुकर साथ दिहले बाड़न शुभम तिवारी, निर्देशन करत बाड़न योगी.\nएहसे पहिले अनारा गुप्ता आखिरी बेर महुआ टीवी के शो ‘नाच नचैया धूम मचैया’ में लउकल रही जहवाँ ऊ अपना नृत्य कौशल से टॉप थ्री में जगह बनवले रही आ गणेश आचार्य, सुधा चंद्रन आ कानू मुखर्जी जइसन धुरंधरन के आशीर्वादो पवले रही.\nएह बीच अनारा आपन लुक एकदम बदल लिहले बाड़ी आ नया जोश का साथ बिहार के तपत गरमी में भीषण गर्मी में ‘तांडव’ करे निकलल बाड़ी. एह चरचा से भोजपुरी फिल्म जगत के गरमी बढ़ गइल बा.\nविराज भट्ट आ प्रिया शर्मा के ‘दिल तऽ पागल‘ होला बन के तइयार हो गइल\nसुल्तानपुर में पूरा हो गइल ‘मोर्चाबन्दी’


बालेश्वर – Anjoria\nजनवरी 9, 2012 OmPrakash Singh\n(9 जनवरी के पहिला पुण्य तिथि पर) बालेश्वर के बिना एक साल – दयानंद पांडेय बालेश्वर के बिना ई एक बरीस बहुते चुभन का साथे बीतल. दोस्ती त इयाद आइबे…\nजनवरी 25, 2011 OmPrakash Singh\nबिरहा भवन से लवटि के – दयानंद पांडेय आजुवे बिरहा भवन से लवटल बानी. दुख, कोहरा, आ धुंध में लपटाइल बिरहा भवन के छोड के. शीत में नहात. बिरहा भवन…


फिल्मी हलचल - 3\nभोले शंकर के म्यूजिक रिलीज\nभोजपुरी के बिग बजट फिल्म भोले शंकर के म्यूजिक रिलीज २५ जुलाई के मुंबई का टाइम एंड अगेन होटल में रात के नौ बजे कईल जाई. मशहूर फिल्मकार महेश भट्ट एह आयोजन के मुख्य अतिथि होखिहन. मनोज तिवारी मोनालिसा वगैरह का साथ फिलिम के पूरा यूनिट मौजूद रही. फिल्म के संगीतकार धनंजय मिश्रा, गीतकार बिपिन बहार गायक राजा हसन, गायिका मौली दवे, पूनम वगैरह के भी मौजूद रहे के उमेद बा. एह फिलिम के निर्माता गुलशन भाटिया आ निर्देशक पंकज शुक्ला हवें. फिलिम के मुख्य किरदार में मनोज तिवारी, मिथुन चक्रवर्ती, मोनालिसा, लवी रोहतगी, शबनम, नरेन्द्र पजवानी वगैरह बाड़े.\n२१ जुलाई २००८, सोमवार\nअमर उपाध्याय बनलन निर्माता\nस्रोत : प्रशान्त-निशान्त, पटना 09934208664\nटीवी पर मिहिर विरानी का रूप में मशहूर नायक आ हिन्दी फिल्मन के जानल मानल अभिनेता अमर उपाध्याय निर्माता बनि के फ्राइडे फिल्म्स का बैनर तले भोजपुरी फिलिम बबुआ हमार बनवले बाड़े जवन अब बन के तईयार बा आ जल्दिये प्रदर्शित होखे वाला बा. उनकर पत्नी हितल उपाध्याय आ सहयोगी डॉ॰ देवदत्त कपाड़िया सह निर्माता बा लोग. बबुआ हमार के निर्देशक राष्ट्रीय पुरस्कार प्राप्र आनन्द डी गहतराज हउवे. आजु के गुमराह होत युवा पीढ़ी पर बनल एह फिलिम के मुख्य किरदार नायक का रुप में अमर उपाध्याय का संगे मोनालिसा, प्रवीण सिंह सिसोदिया, मनीष महिवाल, शिवम तिवारी, उदय श्रीवासस्तव, आ मोना राय निभवले बा लोग.\nअमर उपाध्याय के कहनाम बा कि जब ऊ भोजपुरी फिल्मन में काम कईल शुरू कइलन त उनुका ई भाषा बहुत मीठ लागल आ एकर मार्केटो उज्जवल लउकल, से ऊ फिलिम निर्माण का क्षेत्रमें गोड़ डाल दिहलन.\nस्टार से बढ़ के ई स्टार\nआजु काल्हु पालीवुड के निर्माता लोगन के पहिलका पसन्द मनोज सिंह टाईगर सफलता के गारण्टी बन चुकल बारे. चलत मुसाफिर को मोह लियो रे से अपना कैरियर के शुरुआत करेवाला मनोज सिंह टाईगर का खाता में अब तक के सबले बड़ हिट फिल्म आ सिल्वर जुबिली फिल्मन के लाइन लाग गईल बा. निरहुआ रिक्शावाला में बताशा चाचा के किरदार के जीवन्त बना देबे वाला मनोज टाइगर के गवनवा ले जा राजाजी, रंगीला बाबू, हो गईल बा प्यार ओढ़निया वाली से, कइसे कहीं तोहरा से प्यार हो गइल आ निरहुआ चलल ससुराल बाक्स आफिस पर धमाल मचा चुकल बाड़ी सन. हालही में प्रदर्शित लागल रहऽ ए राजाजी मं इनकर पार्टनर केकिरदार के दर्शक काफी पसन्द कइले बाड़े. हाल ई बनि गइल बा कि मनोज टाइगर के एंट्री होखऽते शुरु हो जाला हँसी के ठहाका.\nमनोज सिंह टाइगर आजु भोजपुरी सिनेमा के सबले महँग कामेडियन बन चुकल बाड़े. एकरा अलावे ऊ जीटीवी का नागिन सीरियलो में आपन धाक जमा दिहले बाड़े.\nविनय आनन्द बनलन गायक\nभोजपुरी सिनेमा में गायकी के सफलता का बाद अभिनेता बने के फार्मूला अतना हिट हो गईल बाकि एब अभिनेतो से गायक बने के शुरुआत हो चुकल बा. गोविन्दा के भाँजा विनय आनन्द अब गायक बन चुकल बाड़े. सुपर हिट फिल्म चाचा भतीजा, आ ऐ बलम जी में शानदार अभिनय कर चुकल विनय आनन्द के ई नया रुप आवे वाली भोजपुरी फिल्म जाड़ा में बलमा प्यार लगे में देखे के मिली.\nएह फिलिम में श्याम जी श्याम के लिखल गीत के अमन श्लोक का धुन पर विनय आनन्द गवले बाड़े.\nभोजपुरी के त्रिमूर्ति आलोक कुमार का फिलिम में\nभोजपुरी के सुपर निर्माता आलोक कुमार के राजा भोजपुरिया, हो गईल बा प्यार ओढ़निया वाली से, गवनवा ले जा राजाजी, आ निरहुआ चलल ससुराल बाक्स आफिस पर धमाल मचवले बाड़ी स. अब आलोक कुमार जवन धमाल मचावे जा रहल बाड़े ओकर सपना त ढेरे लोग देखऽल बाकि सफल ना भईल. बनारस में इटीवी का भोजुरी सिनेमा सम्मान समारोह २००८ में सार्वजनिक मंच से आलोक कुमार घोषणा कईलन कि ऊ रविकिशन मनोज तिवारी निरहुआ के ले के फिलिम बनईहें.\nएह घोषणा पर मोहर तब लाग गईल कि भोजपुरी के तीनो स्टारो लोग ओहि मंच से सार्वजनिक रूप से एकर स्वीकृति दे दिहल. आलोक कुमार एह फिलिम पर काम करे के शुरु कर दिहले बाड़े आ अबहीं कहानी पर काम चल रहल बा.\nमशहूर अभिनेता किरण कुमारो अब भोजपुरी परदा पर लउकिहन.\nहिन्दी सिनेमा के जानल मानल चरित्र अभिनेता किरण कुमार अब जल्दिये भोजपुरी सेनेमा में आपन जलवा देखावे वाला बाड़न. आस्था फिल्म्स इंटरटेनमेंट के बैनर तले बनल सजन परदेसिया में किरण कुमार फिलिम के नायक विनय आनन्द के पिता के किरदार में बाड़न.\nपवन कुमार आ दिनेश शुक्ला के निर्मित एह फिलिम के निर्देशक अवनि अग्रवाल बाड़े. बकौल किरण कुमार भोजपुरी भाषा उनुका बड़ा मीठ लागल आ सजन परदेसिया एगो साफ सुथरी परिवारिक फिलिम बा जवना में संस्कार झलऽकत बा. गँवई पृष्ठभूमि में औरतन क जिनिगी एह फिलिम का फोकस में बा. ई फिलिम दर्शकन के दिल जरुरे जीत ली. एह फिलिम के गीत विनय बिहारी लिखले बाड़े आ संगीत के सुर में बन्हले बाड़े संजीव राणा.\nबेटा के मुहुर्त हो गईल


रवि किशन – Anjoria\nTag: रवि किशन\nरवि किशन दिहलन गणेश चतुर्थी के बधाई\n‘गणपति बाप्पा मोरया मंगल मूर्ति मोरया’. लोग के दुख हरे आ सुख देबे खातिर हमहन के सुखकर्ता विघ्नहर्ता गणपति बाप्पा आ गइल बानी आ एगारह दिन ले हमनी का साथे…\n“बाज़ीगर” के पहिला झलक\nतिरुपति बालाजी मोशन्स पिक्चर्स प्रा॰ लि॰ के भोजपुरी फिलिम ‘बाज़ीगर’ के पहिला झलक पिछला दिने जारी क दिहल गइल. जल्दिए रिलीज होखे वाली एह फिलिम में भोजपुरी के दू गो…\nरवि किशन अभिनीत “छपरा के प्रेम कहानी”5सितंबर से\nअब ले रउरा सभे अनेके तरह के प्रेम कहानी देखले होखब बाकिर सुपरस्टार रवि किशन एगो अइसन प्रेम कहानी ले के परदा पर नजर अइहें कि रउरा ला प्रेम के…\n‘छोरा गंगा किनारे वाला’ के पहिला झलक\nअगस्त 29, 2014 Editor\nपिछला दिने माँ केला देवी फिल्म्स के बैनर तर बनत निर्माता धीरेन्द्र चौबे के फिलिम ‘छोरा गंगा किनारे वाला’ के पहिला झलक जारी भइल. एह फिलिम के शूटिंग पूरा हो…\nअनेके सुपरहिट फिलिम दे चुकल पवन सिंह के फिलिमन के इंतजार उनुका के चाहेवालन के हमेशा रहेला. अब ई चाहत जल्दिए पूरा होखे वाला बा पवन सिंह के नयका फिलिम…\nरवि किशन के डबल धमाका\nअगस्त 17, 2014 Editor\nबहुत जल्दिए रवि किशन के दू गो जबरदस्त फिलिम रिलीज़ होखे जात बाड़ी सँ. पहिला होखी ‘योद्धा’ आ दुसरकी ‘छपरा के प्रेम कहानी’. दुनू फिलिम एही महीना रिलीज होखे वाली…\nभोजपुरिया सुपरस्टार रवि किशन एह घरी भोजपुरी सिनेमा में वापसी करे वाली स्वीटी छाबरा के प्यार में पागल हो गइल बाड़न. रवि किशन अपना निर्माता लोग से स्वीटी से काम…\nजहाँ न पहुँचे कवि तहाँ पहुँचे रवि\nजून 20, 2014 Editor\nहँ, ई बाति सोलह आना साच ह. इंसान के सोच, रचनात्मकता, कीर्ति आ यश रोशनी के अइसन किरण ह जवन सात समुन्दर पार ले करिया बादरन के चीरत अपना गंतव्य…\nरवि किशन अइसन कलाकार हउवन जिनकर चाहे वाला दर्शक पुरा देश में बाड़न. अब ले नाहियो त अढ़ाई सौ फिलिम क चुकल बाड़े रवि किशन. एह फिलिमन में भोजपुरी, हिंदी,…\nखबर फिल्म मनोरंजन सभा समारोह सरोकार\nनवम्बर 2, 2012 OmPrakash Singh\nसिनेमा भोजपुरी के सदाबहार सुपरस्टार रवि किशन के मिलल अवार्ड आ सम्मान के लमहर फेहरिस्त में अब एगो अंतरराष्ट्रीय अवार्डो जुड़ गइल बा. पिछला दिने भारत आ मॉरिशस सरकारन के…


सेंटम इलेक्ट्रॉनिक्स शेयर प्राइस टुडे - सेंटम इलेक्ट्रॉनिक्स स्टॉक प्राइस लाइव, सेंटम इलेक्ट्रॉनिक्स शेयर प्राइस न्यूज़\nईटी हिंदी›मार्केट›शेयर बाजार›सेंटम इलेक्ट्रॉनिक्स लि.\n21 Sep, 2020, 10:11 AM ISTसक्रीय\n21 Sep, 2020, 10:10 AM ISTसक्रीय\nLast Updated on 21 Sep, 2020, 10:11 AM IST\nLast Updated on 21 Sep, 2020, 10:10 AM IST\nमार्केट कैप (₹ करोड़)433.38432.35\nपी/ ई अनुपात (X)23.4023.34\nलाभांश प्रतिफल (%)0.740.75\nबुक वैल्यू/शेयर (₹)189.17\n52-सप्ताह के निम्न/उच्च175.40/ 495.00180.00/ 496.05\nसेंटम इलेक्ट्रॉनिक्स लि. समाचार\nसेंटम इलेक्ट्रॉनिक्स लि. Share Price Updates\nसेंटम इलेक्ट्रॉनिक्स लि. share price down bydown by -0.30%-0.62% from its previous close of Rs 337.35337.65. सेंटम इलेक्ट्रॉनिक्स लि. stock last traded price is 336.35335.55\nसेंटम इलेक्ट्रॉनिक्स लि. Share Price\nET Buzz on Centum Electronics\nWhat's your view on Centum Electronics for the week?\nCommunity outlook on Centum Electronics for the week.\nBe the first one to post on सेंटम इलेक्ट्रॉनिक्स लि..\nसेंटम इलेक्ट्रॉनिक्स लि. Resultsसेंटम इलेक्ट्रॉ Q1 Resultsसेंटम इलेक्ट्रॉ Q2 Resultsसेंटम इलेक्ट्रॉ Q3 Resultsसेंटम इलेक्ट्रॉ Q4 Results\nविवरण देखें On सेंटम इलेक्ट्रॉनिक्स लि.ऐतिहासिक कीमतेंलाभांशविभाजनबोनसराइट्सआईपीओ इन्‍फो\nसेंटम इलेक्ट्रॉनिक्स लि. जोखिम-रिटर्न तुलना\nसेंटम इलेक्ट्रॉनिक्स लि. शेयर हिस्‍सेदारी as on 30-06-2020\nप्रमोटर 7,576,478 58.80\nएनबीएफसी और म्युचुअल फंड 956,127 7.42\nअन्य 457,263 3.55\nसामान्य जनता 3,894,813 30.23\nMF Ownership Of सेंटम इलेक्ट्रॉनिक्स लि. Shares\nसेंटम इलेक्ट्रॉनिक्स लि. - कंपनी के बारे में\nसेंटम इलेक्ट्रॉनिक्स लि., इलेक्ट्रिक/इलेक्ट्रोनिक्स क्षेत्र में सक्रिय, साल 1993 में निगमित, एक स्‍मॉल कैप कंपनी है (मार्केट कैप - Rs 433.38 करोड़) |\nसमाप्ति तिमाही 30-06-2020 के लिए, कंपनी द्वारा रिपोर्टेड संगठित बिक्री - Rs 189.65 करोड़ है, -9.44 % नीचे, अंतिम तिमाही की बिक्री-Rs 209.43 करोड़ से, और -7.64 % नीचे पिछले साल की इसी तिमाही की बिक्री - Rs 205.33 करोड़ से| नवीनतम तिमाही में कंपनी का Rs -.92 करोड़ का रिपोर्टेड टैक्स पश्चात शुद्ध मुनाफा है|\n30-06-2020 को, कंपनी के कुल, 12,884,781 शेयर बकाया है|\nCentum Electronics . Quick Links


"होली" की अवतरण में अंतर - विकिपीडिया\n"होली" की अवतरण में अंतर\nहोली (संपादन करीं)\n06:42,3फरवरी 2015 तक ले भइल बदलाव\n2 बाइट्स जोड़ल गइल ,7years ago\n22:01, 26 जुलाई 2014 तक ले भइल बदलाव (संपादन करीं)\nछो (श्रेणी अउरी विकिलिंक जोड़लीं)\n06:42,3फरवरी 2015 तक ले भइल बदलाव (संपादन करीं) (वापस लीं)\n[[चित्र:Holi2.jpg|thumb|राधा कृष्ण क होली क चित्र में प्रदर्शन]]\n'''होली''' [[वसंत ऋतु]] में मनावल जाये वाला एगो महत्वपूर्ण भारतीय [[त्योहार]] ह। इ पर्व हिंदू पंचांग क अनुसार [[फागुन]] मास क [[पूर्णिमा]] के मनावल जाला ।\nरंग क त्योहार कहल जाये वाला इ पर्व पारंपरिक रूप से दू दिन मनावल जाला। इ प्रमुखता से [[भारत]] अउरी [[नेपाल]] में मनावल जाला ! इ त्यौहार कई अउरी देश जौना में अल्पसंख्यक हिन्दू लोग रहेलन , उहवो धूम धाम क साथ मनावल जाला! पहिले दिन [[होलिका]] जलावल जाला, जवना के होलिका दहन भी कहल जाला। दुसरा दिन , जवना के धुरड्डी, धुलेंडी, धुरखेल या धूलिवंदन कहल जाला, लोग एक दुसरा पे रंग, अबीर-गुलाल इत्यादि फेकेलन, ढोल बजा के होली के गीत गावल जाला, अउरी घरे-घरे जाके लोगन के रंग लगावल जाला।\nहोली क त्योहार [[वसंत पंचमी]] से ही शुरू हो जाला ।ओही दिने पाहिले बार गुलाल उड़ावल जाला। एही दिन से [[फाग]] और [[धमार]] क गाना शुरू हो जाला। खेत में सरसो खिल उठेले। बाग- बगइचा में फूल क आकर्षक छटा छा जाला । पेड़-पौधे, पशु-पक्षी और मनुष्य सब उल्लास से परिपूर्ण हो जाते हैं। खेतों में गेहूँ की बालियाँ इठलाने लगती हैं। किसानों का ह्रदय ख़ुशी से नाच उठता है। बच्चे-बूढ़े सभी व्यक्ति सब कुछ संकोच और रूढ़ियाँ भूलकर ढोलक-झाँझ-मंजीरों की धुन के साथ नृत्य-संगीत व रंगों में डूब जाते हैं। चारों तरफ़ रंगों की फुहार फूट पड़ती है। होली के दिन आम्र मंजरी तथा चंदन को मिलाकर खाने का बड़ा माहात्म्य ह।\n"https://bh.wikipedia.org/wiki/विशेष:MobileDiff/137147" से लिहल गइल


सच्चा प्यार के सच्ची कहानी राजा हिन्दुस्तानी | जोगीरा\nHome Bhojpuri Film Industry News News in Bhojpuri सच्चा प्यार के सच्ची कहानी राजा हिन्दुस्तानी\nसच्चा प्यार के सच्ची कहानी राजा हिन्दुस्तानी\nभोजपुरी फिलिम “प्यार होके रही” के अपार सफलता के बाद अब मनोज आर0 पाण्डेय के अगिला प्रेम कहानी वाला फिलिम होई ‘राजा हिन्दुस्तानी’, एह फिलिम के बनावे के घोषणा एडीआरएस एन्टरटेन्मेंट के प्रवीण कुमार कर चुकल बाड़।\nप्रवीण कुमार के अनुसार उ मनोज आर0 पाण्डेय अउरी मोनालिसा के हिट जोड़ी वाली फिलिम ‘प्यार होके रही’ के सफलता के बाद ई निर्णय लेहले हउवन कि आपन अगिला फिलिम ‘राजा हिन्दुस्तानी’ में भी एही हिट जोड़ी के रखिहन, मनोज आर0 पाण्डेय बतावत बाड़न कि सच्चा प्यार के सच्ची कहानी ‘राजा हिन्दुस्तानी’ हऽ।\nफिलिम में एगो जबरदस्त संवाद भी समाहित कईल गईल बा कि ‘नफरत के बदला में…देनी प्यार के निशानी, बिहार के लईका हई हम…नाम हऽ राजा हिन्दुस्तानी’. फिलिम के निर्माता प्रवीण कुमार बाड़न जबकि लेखन आ निर्देशन के बागडोर महमूद आलम संभाल रहल बाड़ें. गीत जाहिद अख्तर आ संगीत राजेश गुप्ता के बा. जबकि मुख्य किरदार में मनोज आर0 पाण्डेय अउरी मोनालिसा बाड़ी. बाकी के कलाकारन के चयन के काम हो रहल बा।\nपिछला लेखसमाज के लिए कुछ करने के लिए पॉलिटिक्स से जुड़ना जरुरी नहीं: सुदीप पाण्डेय\nअगिला लेखभोजपुरी फिल्म छिछोरा बलमा रिलीज़ के लिए तैयार\nजातिवादी माहुर से ना बाँचल भोजपुरी गीत\nअंजन टीवी पर चटखारा न्यूज़


शशि कुमार सिंह (SHASHI)'s Page - JaiBhojpuri.com\nशशि कुमार सिंह (SHASHI)\nMaleहाजीपुर बिहारIndia Like 16 members like this\nBlog Posts (26)Discussions (484)EventsGroups (16)Photos (108)Photo Albums (2)Videos (72) शशि कुमार सिंह (SHASHI)'s Likes शशि कुमार सिंह (SHASHI)'s Friends\nView All शशि कुमार सिंह (SHASHI)'s Discussions\nविधायक के वेतन3गुना.......राऊर नजर मे..........?\nStarted this discussion. Last reply by Brij Kishor Tiwari Apr 2, 2011. 15 Replies\nक्या सचिन महानतम खिलाड़ी हैं?\nStarted this discussion. Last reply by Rajeev Mishra "राजीव भोजपुरिया" May 3, 2010.9Replies\nपाकिस्तान मामले पर कौन सही: शाहरुख़ या शिवसेना? भारत-पाक रिश्ते और सानिया-शोएब की शादी\nStarted this discussion. Last reply by शशि कुमार सिंह (SHASHI) Apr 24, 2010. 11 Replies\nशशि कुमार सिंह (SHASHI)'s Groups\nराउर लोग खातीर उपहार बा..\nLoading feed\tशशि कुमार सिंह (SHASHI)'s Page\nजैय भोजपुरी, प्रणाम, गोड्र लागतानी, सालाम, या नमस्तेराउर सब भोजपुरीया भाई लोग के हमार पेज पर हार्दिक अभिनन्दन बाराउर सब लोग इहमा,हमार फ़ोटो,विडियो, mp3 सन्गीत, या blogs देख सकिले आआपन विचर से हमनी के मार्ग-दर्शन या सहयोग कर सकीले i राउर सब के विचार के करेजा से अभिनन्दन बाराउर आपन शशि कुमार सिंह Profile Information\nहाजीपुर बिहार के पवन धरती पड्र जनम भैईल बा\nTool Room Engineer बानी (CIPET 2003-2006), plastics injection mould manufcturing\nहमरा भोजपुरीया होखला के गर्व बा\nहम हई भोजपुरीया, हम हई बिहारी\nBhojpuria.com के सदेश आईल रहे\nशशि कुमार सिंह (SHASHI)'s Videos\nप्रभात फ़ेरी भोजपुरिया स्वाभिमान सम्मेलन3पंजवार Added by शशि कुमार सिंह (SHASHI)0Comments\nसुशासन मे महिमा .. का दो ईहे बा....! Added by शशि कुमार सिंह (SHASHI)0Comments\nगोड़ीया चाँद के इजोरीया नियन गोड़ बाड़ु हो........ Added by शशि कुमार सिंह (SHASHI)0Comments\nधंन-धंन भाग्य ललनवा............उदित नारायान Added by शशि कुमार सिंह (SHASHI)6Comments\nIndia vs SriLanka Final World Cup 2011 highlights-FINAL MOMENTS:INDIA WINNING. Added by शशि कुमार सिंह (SHASHI)0Comments\nभौउजी हमसे हसे बोले बतीया के परी Added by शशि कुमार सिंह (SHASHI)4Comments\nशशि कुमार सिंह (SHASHI)'s Photos\nशशि कुमार सिंह (SHASHI) liked arjun rai's blog post कब मिलेला ?May 17शशि कुमार सिंह (SHASHI) liked Anoop Srivastava's blog post " बाऊ जी रहलेन . . . "May 17शशि कुमार सिंह (SHASHI) liked Shyam Narain Verma's blog post छोडी के गईल पिया , जहिया से विदेशवा , मनवा लागत नईखे |May 17शशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"कुलदीप भईया,जनमदिन प रउवा के अउलाह बधाई आ अनघा शुभकामना बडुवे ।\nजय भोजपुरी"May 16शशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"जय भोजपुरि आ प्रनाम अनुप भईया,देरी रउआ ना हमरा से हो गईल क्षमा चाहब !बहुत-बहुत आभार बा, बस येहे नियन राउर लोग के आशिर्वाद बनल रहो ..जय भोजपुरी"May 16शशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"जय भोजपुरि आ प्रनाम रजंनीश भाई,बहुत-बहुत आभार बा..जय भोजपुरी"May 16शशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"जय भोजपुरि आ प्रनाम हिमांशु भईया,बहुत-बहुत आभार बा, बस येहे नियन राउर लोग के आशिर्वाद बनल रहो ..जय भोजपुरी"May 16शशि कुमार सिंह (SHASHI) replied to Admin's discussion जय भोजपुरी परिवार के सदस्यन के बारे में ताजा समाचार"जय भोजपुरि आ प्रनाम नवीन भईया,बहुत-बहुत आभार बा, बस येहे नियन राउर लोग के आशिर्वाद बनल रहो ..जय भोजपुरी"May 16श्याम कुमार leftacomment for शशि कुमार सिंह (SHASHI)"प्रणाम आ जय भोजपुरीशशि जी, हमनी के जय भोजपुरी नया ज्वाइन करले बानी, आशा करत बानी की भविष्य में हमार पोस्ट रउवा के पसंद आई। "May 16शशि कुमार सिंह (SHASHI) liked Shyam Narain Verma's blog post डार्लिंग दगाबाजी कईल , काहें करवल गवना हमार |May 7शशि कुमार सिंह (SHASHI) liked Shyam Narain Verma's blog post आईल बाडन बैरी ललकारे हमरा गाँव में |May 4शशि कुमार सिंह (SHASHI) liked नबीन भोजपुरिया ( NB )'s blog post बा बेंवत ?May4More... RSS\nशशि कुमार सिंह (SHASHI)'s Blog\nराह सिकुड जाई...\nPosted on March 25, 2012 at 10:06pm 10 Comments\nहमार कहानी......भी.सी.आर ....?\nPosted on March 30, 2011 at 10:00am 17 Comments\n'बिहार विल राइज़ फ़्रॉम इट्स ऐशेज़\nPosted on March 20, 2011 at 11:22am 11 Comments\nदेखी त ई का ह ?\nPosted on August 26, 2010 at 5:34am7Comments\nआखिर काहे ???\nPosted on August 3, 2010 at 4:59am0Comments\nप्रतीभा आ प्ररेणा के प्रयाय बा अवतार तुलसी\nPosted on July 15, 2010 at 12:00am9Comments\nका भैईल बा झारखंड के ?\nPosted on June 4, 2010 at 12:00am 12 Comments\nबच्चे पढ़ने लगे बिहार के राघव की कहानी\nPosted on June 2, 2010 at 2:30am5Comments\nमुख्यमंत्री नीतीश कुमार की विश्वास यात्रा'\nPosted on June 1, 2010 at 3:30am7Comments\nPosted on May 16, 2010 at 12:34am3Comments\nPosted on May 12, 2010 at 4:30am0Comments\nजूते की महिमा\nPosted on May 11, 2010 at 3:00am3Comments\nमाया का दूसरा दूल्हा\nPosted on April 24, 2010 at 2:43am4Comments\nPosted on April 22, 2010 at 2:00am6Comments\nमोरा गोरा रंग लइ ले!\nPosted on April 21, 2010 at 5:31am 12 Comments\nमुद्दों के पीछे भागती भारतीय राजनीति\nPosted on April 1, 2010 at 12:00am4Comments\nगंजापन इतना भी बुरा नहीं\nPosted on March 30, 2010 at 1:30am2Comments\nPosted on March 30, 2010 at 1:14am0Comments\nमाया की माया अपरंपार\nPosted on March 30, 2010 at 12:30am 11 Comments\nभ्रष्टाचार का दर्द\nPosted on March 14, 2010 at 2:30am5Comments\nView All Comment Wall (230 comments)\nAt 6:34pm on May 16, 2013, श्याम कुमार said… प्रणाम आ जय भोजपुरीशशि जी, हमनी के जय भोजपुरी नया ज्वाइन करले बानी, आशा करत बानी की भविष्य में हमार पोस्ट रउवा के पसंद आई। At 9:06pm on March 20, 2013, manojkumar said… dhanyabad bhai ji..\nAt 10:29am on March 5, 2013, bibhav kumar said… bhut bhut dhanyawad bhai ji At 11:41am on February 1, 2013, AJIT SINGH RAJPOOT said… aabhar :) At 3:53pm on December 12, 2012, Amit Kumar said… Jee Bahut Bahut Dhanybaad Apneke..:) No comments yet!


बाक्स आफिस प कमाल देखावत पवन सिंह के बाज गइल डंका – Anjoria\nभोजपुरी सितारा पवन सिंह बॉक्स ऑफिस पर खूबे कमाल करत बाड़ें. एह साल रिलीज उनकर पहिला फिलिम रहे ‘प्रतिज्ञा-2’ जवन सगरी देश में शानदारा बिजनेस बटोरलसि. ओकरा बाद आइल ‘कट्टा तनल दुपट्टा पर’ बिहार के 71 गो सिनेमाघरन में रिलीज भइल आ मजगर बिजनेस करत बिया. पवन सिंह के ‘करेला कमाल धरती के लाल’ फिलिमो शानदार व्यवसाय करत बिया.\nएह शानदार कमाल से खुश पवन सिंह अब अपना नया फिलिम ‘बाज गईल डंका’ के शुटिंग में लागल बाड़ें.\nहोली प पाखी के धमाल


भोजपुरी परदा पर नया नायिका बनके अइली आम्रपाली – Anjoria\nApril 23, 2014 Editor फिल्म, मनोरंजन 0\nएह साल भोजपुरी परदा पर एगो नया नायिका आम्रपाली के एंट्री हो रहल बा, आम्रपाली सुपरस्टार निरहुआ के होम प्रोडक्शन निरहुआ इंटरटेन्मेंट प्रा.लि. आ राहुल खान प्रोडक्शन के बैनर तले बनल ‘निरहुआ हिन्दुस्तानी’ से भोजपुरी परदा पर एंट्री मारत बाड़ी.\nगोरखपुर के रहे वाली आम्रपाली छोटका परदा पर सक्रिय रहल बाड़ी. ‘निरहुआ हिन्दुस्तानी’ में आम्रपाली के किरदार माडर्न लडिकी के बा. आ एहमें आम्रपाली के अपोजिट बाड़न सुपरस्टार निरहुआ.\nफिलिम के गाना आ रशेज देखि के सभकर कहना बा कि आम्रपाली शानदार काम कइले बाड़ी. ट्रेड पंडितन के मानना बा कि भोजपुरी फिलिमन ला मजगर नायिका बन के उभरीहें आम्रपाली.\nनिर्माता प्रवेश लाल यादव आ राहुल खान के एह फिलिम के निर्देशक हउवें सतीश जैन. जाने जोग इहो बा कि ‘निरहुआ हिन्दुस्तानी’ सुपरस्टार निरहुआ के 50वीं फिलिम हवे.


कईसे सुलझायल जतई मामला? - Khabar Lahariya (खबर लहरिया)\nखबर लहरिया सबकी बातें\tकईसे सुलझायल जतई मामला?\nद्वारा लिखित खबर लहरिया September 22, 2014 12 बार देखा गया\n(फोटो साभार: आफताब आलम सिद्दीकी)\nहर मुद्दा कोट में न जाये एई के लेल प्रत्येक पंचायत में ग्राम कचहरी लगई छई। ताकि पंचायत के मामला पंचायत मे ही सुलझायल जाए। लेकिन न्याय मित्र न रहे के कारण मामला सुलझावे मे परेशानी उत्पन्न होई छई। इ समस्या पुरे बिहार में हई। जईमें सीतामढ़ी जिला डुमरा प्रखण्ड के सीमरा गांव में ग्राम कचहरी रहला के बादो सुनैना देवी के जमीनी विवाद के मामला डेढ़ साल से चल रहल हई। लेकिन उनका आई तक न्याय न मिललई। इ एगो अइसन अदालत हई, जहां गांव घर के मुद्दा के सुलझायल जाई छई। जेइमें एगों कचहरी सचिव, पंच, सरपंच अउर न्याय मित्र (वकील) के बीच मामला रखल जाइत रहलई। पिछला मुखिया चुनाव में न्याय मित्र के बहाली भेल रहई। कुछ दिन बाद उनकर पद हटा देल गेलई। तबसे ग्राम कचहरी मे न्याय मित्र न छथिन। जब न्याय मित्र न हई त कचहरी के कानून के बारे में जानकारी के देतई या निर्णय के लेतई। कचहरी में उनका अलावा दोसरा केकरो पास कानून के जानकारी न हई। पांच साल बाद ही ग्राम कचहरी सदस्य के बदलल जाई छई। जेईमें सब के पद दोबरा मिललई लेकिन न्याय मित्र दोबरा न बहाल भेलथिन। जे पंचायत के वकील छथिन उ फेर से अपन न्यूक्ति के लेल राह देख रहल छथिन। लेकिन न्यूक्त कहां हो रहल हई। सरकार के इ कइसन नियम हई कि काम देला के तुरंत बाद काम छिन लेवे के। जे वकील लाखो रूपइया खर्च कके वकालत के पढ़ाई कैले छथिन। जे दुनिया के न्याय देई छथिन उनके साथ एतना अन्याय हो रहल हई।\nअनशन करें खे बाद काय मिलत जवाब


जय भोजपुरी : जय हिन्दी | जोगीरा\nHome आलेख जय भोजपुरी : जय हिन्दी\nभोजपुरी के महातम बड़ा बड़ बा। एकर विरवा बड़ा होनहार बा। एकर भविस हमरा बड़हीं चौचक आ टहकार चाँदनी निभर सुभग आ धप-धप उज्जर सूझत वा । भोजपुरी भाषा के किरतन हम कहाँ ले करी। एकर गुन गवले ना ओराई।\nमहादेव जी के मन्दिर होला । ओह मन्दिर भा सिवाला का भीतर एगो-दूगो ना, कई गो देवथान आ देवकुर रहेला। एह देवल में खाली शिवजी ना पुजालन अलग-अलग कई गो मंडप होला, जवनन में कहूँ अन्नपूर्णाजी, कहूँ गणेशजी त कहूँ महाबीर जी विराजमान रहेलन । कहूं धनुहाधारी अवतारी राम-लखन का बीचे सुकुमारी जनक दुलारी सोभेली त कहूं मुरलीधर मुरारी जवरे वृषभानु कुमारी राधिका के मूरति मन मोहेले। देवी-दुरगा का छोट-गोट प्रतिमन का संगे-संगे भूतभावन के सवारी ‘बसहा’ तक के दरस-पूजन, आरती-वन्दन कइल जाला विश्वनाथ का मंदिर में आन-आन देव-देबी के साथ-संधत अनसोहावन ना लागल आजु ले कवनो सरधावान का।\nठीक एही तरे भारत-भारती हिन्दिओ के एगो बहुत बड़, भरल मंदिर बा। एह मंदिर में कई गो मंडप बा । कवनो मंडप अवधी के, कवनो ब्रजभाषा के, कवनो राजस्थानी के, कवनो बुदेली-बघेली के, कवनो मैथिली के, कवनो उर्दू के, त कवनो भोजपुरी भा मगही के बा। देखल जाय, एह मंडपन में भगत लोगन के कतहत बड़ भीर भरल-ठकचल बा। कवनो मंडप में अक्षय भाव के सुमनांजलि लेले भगतवर गोसाई तुलसीदासजी बानी, त कवनो में सूरदासजी; कवनो में मीराबाई त कवनो में विद्यापति । अलख लखनिहार कबीरदास आ बिरह-पीर से पोरे-पोर बिन्हाइल जायसी का पाछा लागल रहीम, रसखान, बिहारी, भूषण, मतिराम, केशवदास, भारतेन्दु हरिश्चन्द्र, महाबीर प्रसाद द्विवेदी, प्रेमचन्द, प्रसाद, निराला, पंत, शिवपूजन सहाय, दिनकर का लगही-पंजरा गालिब, जफर, दाग, अकबर इलाहाबादी आ विस्मिल मतिन कतेक जने अपना-अपना साधना में लवलीन लउकत बाड़न। एह विशाल दिव्यालय के मंडपन मे केकरा केकरा के फरिआई! गिनती के पार नइखे। मुड़िए-मूड़ी त लउकत बा। एहिजा ना छुआछूत बा, ना ऊँच-नीच बा आ ना जाति-पाति बा। काबा-काशी के कपरफोरउवल इहवा नइखे । एहिजे डिठार होता जे बाँभन तुलसी बाबा जवरे चमार रैदासो भगत बाड़न । हिन्दू सूर-मीरा बाड़ी त जोलहा कवीर, मलिक मोहम्मद जायसी आ रसिया रसखान से ले के सभकर सिरताज ‘ताज’ भी बाड़ी। एह मुसलमान भगत लोग के देखि के भारतेन्दु जी सिहा गइलन आ माथा नवा दिहलन।\nएह जेतना मंडपन मे साधक-उपासक लोग भेद-भाव भुला के, एक रीतिपिरीति से, एक रस होके बइठल बा ओह कुल्हि मंडपन के मिला के संउसे मन्दिर के जवन एगो नाँव ह ऊह हिन्दी-मन्दिर। हमनी का सब केहू, अवधी, ब्रजी, राजस्थानी, छत्तीसगढ़ी-बषेली, उर्दू अउरी मैथिली, मगही, भोजपूरी बोलनिहार एही एके मन्दिर के उपासक हई जा। संस्कृत के एगो उक्ति ह जे चाहे कवनो देवता के नमस्कार करी ऊ कृष्णे भगवान के मिलेला। मतलब ई कि केहू के पूजी ऊ किसुने के टिसुना (चाह, तृष्णा) ह। एही तरे हमनी का कवनो मंडप मे गोहार लगावत होखी जा बाकी ई हरमेसे अॅखियान राखे के चाही कि ई आपन-आपन अढ़ाई चाउर के खिचड़ी ना ह, ई कुल्हि एके जेवनार-हिन्दीए के सिंगार-ह।\nदिल्ली से देवघर लगाइत हिमालय आ विन्ध्याचल का बीचे बोलात जतना भाषा बाडीसन ऊ राष्ट्रभाषा हिन्दी के सिंगार हई सन । ओह में भोजपुरी के आपन खास महातम बा । ई भारत-भारती हिन्दी का मन्दिर के उजागर करे खातिर एगो दीया ह-अपना लोकगीत, लोकगाथा, लोकवार्ता के पुरान सशक्त, सम्मोहक आ संघटक सुभाव लेले सत्प्रेरणा-स्रोत, जागरण-संदेश आ कर्तव्य-बोध करवनिहार आजुओ काल्हु भाकर्षक प्रभावशाली आ ओजस्वी कविता, नाटक, कहानी, निबंध आदि का रूप में नेह के अंजोर पसरवनिहार । बड़ही समरथ आ गहू-गम्हीर एह भाषा के प्रवाह निरगुन से ले के सगुन भक्ति-काव्य-धारा तक में लखार होत बाइल हा। ईजारे वाली भाषा ह, तूरे-फारे वाली ना। कहे के ना होई कि महतारी का दूध का साथे पावल एह भाषा के सपूतन का हाथे-कान्हे-माथे हिन्दी के सिंहासन ऊँच से ऊँच होखत आइल बा। ई कुल्हि भइलो पर, भोजपुरी बोली’ के बेवहार निकहन ढंग से नीमन भाव-बिचार का प्रकाश खातिर कइला पर आलु जे कोहनाता ओकरा भोजपुरिहन का अवदान के अन्दाज नइखे। जुग-युग से सोचेसमुझे, कहे-सुने खातिर नीके तरे अजमावल भोजपुरी भाषा के आपन खासिअत बा। आपन वजन बा आ आपन पानी बा, थोर कहीं आ ढेर बूझी, अइसन इसारावाली, चउकस-चुस्त भोजपुरी भाषा अवधी, ब्रजी, राजस्थानी, मैथिली आ मगही मतिन हिन्दी के एगो अंग ह । विस्तृत हिन्दी अंगी ह, आ ई कुल्हि क्षेत्रीय भाषा ओकर अंग हईसन । अंगी का अलगा अंग के मोल-महातम ना होला। ई बूझे के चाही जे जवन हिन्दी ह तवने भोजपुरिओह। जे राम हउवन से ही भरत हउवन । ‘राम भरत मोर दूर आँखी।’ हिन्दी का अनभल का नाँव पर भोजपुरी के बढ़ती सपनो मे ना सोचल जा सके। एह में कवनो राई-रत्ती संका नइखे जे भाषा का उन्माद मे हिन्दी से अनदेखाई करेवाला लोग गोड़ काटि के नौह रंगेलन आ मूड़ी काटि केस के रइछा कइल चाहेलन ।\nका ईहो कहे के परी जे हिन्दी अँगाठ बिरिछ ह आ भोजपुरी ओकर लह-लह पतई। हिन्दी पानी ह त भोजपुरी मछरी ह। जे पेड़ काटि के पलो पटावेला आ मछरी का जीये खातिर पानी उबिछेला ओह गँवार से केहू के, कतो, कबो भलाई ना हो सके । ओकरा एह कुकरम से बड़ही अनरस आ अनरथ होला । पहिले कहाइल हा जे भोजपुरी हिन्दी का मन्दिर मे अर्पित एगो दीया ह। दीया घर में अंजोर करे खातिर होला, ऊ घर के सिंगार होला। जवन दियना घर के गह-गह ना करे बलुक जेकरा लाफि से आँचर में आगि लागि जा ओकरा के अँचरा भा अँजुरी के आड़ ना देके, बढ़ा देवे के चाही। हमहन भोजपुरिहन का अपना मरजादा, धरम आ करतब के बराबर श्यादि रासे के चाहीं । घर फूकि के तमासा देखेवाली नीयत कबो ना होने के चाहीं। भोजपुरी बोली सुनि के हमहन का अगराए-धधाए के त चाहीं, बाकी अंगरे आ धन्ह के के ना चाहीं। ई कबो ना भुलाए के चाहीं कि हिन्दी आपन घर-मकान ह आ भोजपुरी ओही घर के अंगना ह । अँगना पर अगर इलाके केह बाउर ना मानी बाकी अंगना में अंगरा के घर में आगि लगा देवे खातिर कबिरा के लुआठी लेके जे हरनठि जाई ओके चतुर-चल्हाँक केहू ना कही। अइसना मत-बाउर के सभे दुर-दुर करी।\nभोजपुरी के ‘जय-जयकार’ सुनि के हम उमगि रहल बानी, अलगि रहल बानी। रउरो उमड़ी आ एह जय-जयकार का अनगिनित सुर मे हमरा साथे आपनी सधल सुर मेराई। हँ, भाषाई उन्माद का अगलगी से हमनीका हरमेस सजगसचेत रहे के चाहीं। भाषाई उन्माद मे केहू अवधी का नाँव पर अगियाबैताल बनल बा, केहू बिरिज-चोली खातिर बिसमधल बा, केहू बघेली खातिर विथकल बा, केहू उरदू खातिर उदासल बा, केहू राजस्थानी खातिर रिरिया रहल बा । केहू मैथिली खातिर मगज मारि रहल बा त केहू मगही खातिर मातल बा आ केहू भोजपुरी खातिर भभकि रहल बा । केहू दोसरे कवनो भाषा बदे बदी बद रहल बा, लरिआइल बा, लोहा लेवे के ललकार रहल बा।\nहमरा मन मे ई भरोसा बा जे हिन्दी कोहड़ा के जनमतुआ बतिआ ना हजे अंगुरी देखते कुम्हिला जाई, आँखि का पानी के ठार एकरा लागि जाई भा टोना के एंड टूमि के एकर आल्हर जान ले लेई । हिन्दी अछबट ह–’अक्षय वट’-जे कवनो आन्ही-तूफान से निरमूल ना हो सके । भोजपुरी समेत ई कुल्हि क्षेत्रीय भाषा हिन्दी का अछैबट के बरोहि हुई सन । बरोहिए से बरगद अछैबट कहाइल । बरोहि जब धरती घडलेला त ऊ एगो बरिआर मजिगर पेड़े हो जाला ।\nआ ना त ऊ आकास में टंगाइल बकरी का गर का लर निअर अनेरे लटकल रहेला, बहेतुआ मतिन झूलत रहेला। जवन बरोहि धरती धइ के बरिआरा बनि जाला, पेड़ के डाढ़ि से ना बलुक मूले से रस के बल पाके, धधा के धरती धइ के फेरु मूले के बरिआर आ अछ बनावेला । एह में अब कवनो अनेसा नइखे जे हिन्दी का अछबट के भोजपुरिओ वाली बरोहि अवधी, ब्रजी आ मैथिली निअर धरती धइ लिहलस । अब अकासे मे ई टंगाइल नइसे, धरती के रस सोखि के अपनहुँ डापुट आ बरिार हो गइल आ हिन्दी का बरगद के भी अछबट नाव सार्थक कद रहल बा।\nभोजपुरी के महातम बड़ा बड़ बा। एकर विरवा बड़ा होनहार बा। एकर भविस हमरा बड़हीं चौचक आ टहकार चाँदनी निभर सुभग आ धप-धप उज्जर सूझत वा । भोजपुरी भाषा के किरतन हम कहाँ ले करी। एकर गुन गवले ना ओराई। हम त थोरे में ईहे कवि जे एह में हमनी का जिनिगी के मिठास आ सोना निअर सुघर सपना सहेजल बा। एही से आसा के बदरी ओनइ आवेले आ मन के मोर लालसा के सतरंगी पॉखि लहरावत थिरक उठेला । एही से नेह के मेह बरिसे लागेला, मनवाँ के बनवाँ हरिअरा जाला, लहलहा उठेला । केतना ले’ कही, भोजपुरी हमनी का साँस-साँस मे समाइल बिआ। एही में जनम बा, बिआह वा, उगंग बा, दुलार बा, पियार बा; सोरहो सिंगार बा। एही मे दुख-सितम के आहो बा, कराहो बा। कतहुँ रही, एह के सुनते हमरा माई श्यादि परे लागेले आ माई के देखते टहटह अंजोरिया निअर एह भाषा के रूप परतच्छ हो जाला, आँखि जुड़ा जाले, हियरा में हुलास आ मन मे उछाह जागि जाला। बाकी ई हमरा कवो ना बिस रे जे हिन्दी हमार देस ह आ भोजपुरी हमार गाँव ह । हम अपना गाँव खातिर ललकीला बाकी देस खातिर हरदम आपन बलिदान करे बदे हँकरत रहीला । देस आ गाँव के लेके हमरा मन में कवनो दोबिधा-दन्द नइखे। एही से हम असंक हो के कहत बानी जय भोजपुरी ! जय हिन्दी !\nइ आलेख डा० अनिल कुमार ‘आंजनेय’ जी के लिखल किताब विचार बन्ध से लिहल गइल बा।\nपिछला लेखभोजपुरी लोकगायकी के निर्विकार कर्मयोगी मुन्ना सिंह\nअगिला लेखआकृति विज्ञा ‘अर्पण’ जी लिखल कुछ भोजपुरी रचना


एह साल सतवाँ बेर उफनाइल गंगा के लहर बलिया के दू सौ एकड़ खेत घोंट लिहलसि. रिकनी छपरा गाँव के वजूदे बिलाये जात बा. मझौंवा पचरुखिया में हाईवे पर खतरा मँडरात बा. बलिया शहर के महाबीत घाट इलाका में पानी भर गइल बा.\nगाजीपुर में कर्मनाशा नदी तबाही मचवले बिया आ किनार पर बसल गाँवन में बाढ़ के पानी पसरल जात बा. सैकड़ों बिगहा धान के फसल एह पानी में डूब गइल बा.\nसरकारी तंत्र के लापरवाही आ नालयकियत के खामियाजा ओह बेरोजगारन के भरे पड़ रहल बा जे शिक्षक पात्रता परीक्षा में शामिल होखल चाहत बा. हर जगहा लमहर लमहर लाइन, एकाध जगहा त एकहएक किलोमीटर लमहर, लागत बा आ बमुश्किल फार्म मिल पावत बा. बलिया में पंजाब नेशनल बैंक का दुनु शाखा का सोझा भारी भीड़ लागल बा आ बमुश्किल फार्म मिल पावत बा. फार्म मिल गइला का बाद लोग के पता चलत बा कि अब रोजगार कार्यालय के फेरा लगावे के पड़ी काहे कि फार्म में एक जगहा रोजगार कार्यालय में करावल निबंधन के जानकारी देबे के बा. होखे के चाहत रहे कि फार्म आन लाइन बाँट दिहल गइल रहित.\nआगरा के आयकर आयुक्त होमी राजवंश के सीबीआई गिरफ्तार कर लिहले बिया. राजवंश पर नाफेड के एक सौ सड़सठ करोड़ के नुकसान करावे के आरोप बा जब ऊ आकर अपर प्रबंध निदेशक रहले. राजवंश का साथे उनुका चार गो सहयोगियनो के गिरफ्तार कर लिहल गइल बा.\nकई दिन से जारी बरखा सोमार का दिन से रूक गइला का बाद से पूर्वांचल के लोग राहत महसूस कइले बा. एह दौरान मकान ढहला से बत्तीस लोग मारल गइले आ संपति के बड़हन नुकसान भइल बा.\nमायावती राजमार्गन के मरम्मत करावे खातिर प्रधानमंत्री के चिट्ठी लिखली. चिट्ठी का साथे ऊ राष्ट्रीय राजमार्गन के वीडियोग्राफी ओकरा के भेजले बाड़ी.\nउत्तर प्रदेश में कई दिन से होखत बरखा का चलते बिजली उत्पादन में बाधा पड़ल बा आ राज्य में बिजली संकट हो गइल बा.\nलखनऊ के बाहरी इलाका में मंगल का दिने एगो निजी बस से कचरा के एगो स्कूली छात्र के मौत हो गईल जवना का बाद खिसियाइल लोग से पुलिस के झड़पो होखे के खबर बा.\nवाराणसी जिला में पुलिस दू गो तस्करन के3लाख रुपिया से अधिका के जाली नोट का साथे गिरफ्तार कर लिहलसि.


Biraha recites the anguish of Seperation people get distraught to hear Bhojpuri: विरह के चासनी में सउनाइल बिरहा, सुनें खातिर बेयाकुल हो जाला लोग!\nबिरहा रचे आ गावे के एगो लमहर परिपाटी रहल बा. तबे नू हजारन साल से ई वाचिक परंपरा में रचात आउर गवात आइल बा. बिसराम के बिरहा इतिहास रचले बाड़न स आ दुकतना पीढ़ी से उन्हुका बिरहा के धाक जमल रहल बा.\nLast Updated: May 11, 2021, 10:57 AM IST\nबिरहा आ लोरकी एगो जाति विशेष के कंठ से फूटल अइसन रसदार लोकगीत ह,जवन सउंसे भोजपुरिया समाज के कंठहार बनि गइल बा. लोरकी त एगो अइसन वीरगाथा काव्य ह,जवन लोरिकायन लोकमहाकाव्य के हिस्सा होला आ ई वीर लोरिक आउर संवरू के अतुलनीय वीरता-पराक्रम के कहानी सरस काव्य में कहेला. दोसरा ओर एकरा से ठीक उलुटा, बिरहा में विरह के पराकाष्ठा होला आ ई तन-मन में अइसन पीर जगावेला,जवन बेरि-बेरि आंतर के उदबेगत रहेला. ई बात सर्वविदित बा कि कविता के जनम मानवीय करुना से भइल रहे आ कौंच चिरई के बध देखिके आदिकवि वाल्मीकि के मुंह से कविता फूटि परल रहे. तबे नू महाकवि सुमित्रानंदन पंत\nकविता के 'आह से उपजल गान' बतावत कहले रहलन-\nपहिल कवि होई रहल वियोगी\nआह से उपजल होई गान,\nनिकलिके अंखिया से चुपचाप\nबहुत होई कविता अनजान.\n(हिन्दी से अनूदित)\nमरद-मेहरारू भा परेमी के एक-दोसरा खातिर आंतर में उठेवाला उदबेग जब लोकधुन प एह किसिम से रचाला कि ढेर देरी ले दिल के कचोटे बेगर ना रहे,त ऊ रस में डूबल लोककाव्य बिरहा कहाला आ ओमें लोकसंवेदना के अनूठा भाव भरल रहेला. बाबू भारतेन्दु हरिश्चन्द्रो के कहनाम रहे-\nजामें रस किछु होत है, ताहि सुनत सब कोय,\nभाव अनूठो चाहिए, भासा काहू होय.\nइहे वजह बा कि चाहे कवनो भाषा-भाषी होखसु,बाकिर जब बिरहा गावेवाला के टांसी जइसहीं कान में परेला,सुनेवाला के आल्हर करेजा साले लागेला आ सउंसे काम-धाम छोड़िके ऊ बिरहा सुने बदे बेयाकुल हो जाला.\nलोरकी गावेवाला जहवां दूनों कान में आपन तर्जनी अंगुरी डालिके वीरत्व भाव से लोरिकायन के गाथा गावेला, उहंवें बिरहा गवैया के बायां तरहत्थी बांया कान प दहिना हाथ ललकार के मुद्रा में आगा बढ़ल रहेला. कसरती-पहलवानी देह-धाजा वाला गवैया जब धोती-कुरता में सजि-धजिके पगरी बन्हले साज-बाज वालन का संगें मंच के शोभा बढ़ावेला, त सुननिहारन के भीड़ ठकचि जाले. जवना घरी संचार आ इलेक्ट्रॉनिक मीडिया के कवनो अता-पता ना रहे,मन के रंजित करे के उतजोग ना रहे, तब रात-रात भर बिरहा गावे-सुने के कार्यक्रम चलत रहे आ बिरहा गवैयन के दंगलो होत रहे. जब तवा वाला कुकुरमुंहा रेकार्ड के चलन भइल,त ओकरा प सूई धऽके लाउडस्पीकर पर गवाएवाला बिरहा के धूम मचे लागल आ शादी-बियाह,पर-परोजन के मोका प बिरहा के धुन घर-अंगना से लेके खेत-खरिहान ले गूंजे लागल. फेरु कैसेट आ डीवीडी प्लेयर के जबाना आइल,बाकिर पहिले वाली बात ना रहल. बिरहा का बहाना से अश्लीलता आ फूहरता परोसाए लागल. फेरु त लोक के एह अनमोल धरोहर के आस्ते-आस्ते लोप होखे लागल.\nभोजपुरिया समाज के पलायन शुरुए से चरचा में रहल बा. आर्थिक रूप से पिछड़ल भोजपुरिया नवही कमे उमिर में घर-परिवार बसाके रोजी-रोटी का फिराक में परदेस में (खास तौर से कोलकाता, आसाम,उड़ीसा) चलि जात रहलन आ गांव प रहि जात रहली कमसिन उमिर के अकसरुआ मेहरारू, जेकरा दुख-तकलीफ आ आफत-बिपत के कवनो ओर-छोर भा अंत ना रहे. ओही अनकहल पीर के दास्तान बिरहा का मार्फत कहाए लागल, जवना में दरद-बाथा का संगहीं संजोग सिंगार आउर समाज के तींत-मीठ सांचो के रसदार बोल फूटे लागल. आगा चलिके ओही कथानक पर पूरबी रचिके महेन्द्र मिसिर 'पूरबी के पुरोधा' कहइलन आ लोकनाटक 'बिदेसिया' के सिरिजना कऽके\nभिखारी ठाकुर 'भोजपुरी के शेक्सपियर आ भारतेन्दु हरिश्चन्द्र' के खिताब पवलन.\nविरह के ऊहे गहिर-गझिन लोकसंवेदना बिरहा के जान रहल बा,जवन एकरा के मानवीय करुना से लोककाव्य का रूप में प्रतिष्ठित करत बा. एह संदर्भ में लोकसाहित्य के अध्येता कृष्णदेव उपाध्याय जी लिखले बानीं-'बिरहा विरह से जनमल बा, जवना में सामाजिक वेदना के अपना वेदना का संगें कहल जाला आ सुनेवाला मनोरंजन के साथे-साथ छंद, काव्य, गीत आउर रस के आनंद लेला. '\nअब बिरहा के किछु बानगी देखल जाउ. पहिले कांचे उमिर में बियाह हो जात रहे,बाकिर गवना खातिर लमहर इंतजार करेके परत रहे. अइसने एगो बियहल-दानल लरिकी के मन के पीर केहू नइखे बूझत आ ओकर पिअरात देह देखिके पिअरी रोग बतावत बा,बाकिर असली कारन त ई बा कि ओकर बियाह का बाद अबहीं ले गवना ना भइल. ओकरा जबान प त दिन -रात बस पिया के नांव बा आ ओही वियोग में ओकर करेज कुहुंकत रहेला-\nपिया-पिया रटत पीयर भइली देहिया\nलोगवा कहेला पिंडरोग,\nगउवां के लोगवा मरमियो ना बूझे\nभइल गवनवा ना मोर!'\nमेहरारू के अपना मरद प नाज़ बा आ मरद अपना मेहरारू प जान छिरिकत बा. दूनों के एक-दोसरा प समरपन देखते बनत बा.\nजइसे दरियाव में चेल्हवा मछरी सोभेले, लड़ाई के मैदान में तरुआर सोभेला,ओइसहीं सभा में मरद के पगरी आ सेज पर मेहरारू के लिलार के टिकुली\nशोभायमान होले. बिरहा में उपमा-उपमान के अनुपम छटा देखते बनत बा-\nजलवा में सोभे जइसे चेल्हवा मछरिया,\nरनवा में सोभे तरुआर,\nसभवा में सोभे रामा सैंया के पगरिया\nसेजिया प टिकुली हमार!\nबाकिर बिरहा में खाली पति-पत्नी के विरह-वियोगे भर नइखे उकेराइल. पुरुष प्रधान समाज में बेटियन के असुरक्षा हरदम चिंता-फिकिर के विषय रहल बा आ बिरहा में एहू पच्छ पर प्रतीकात्मक ढंग से गहिर भावबोध के पांती सिरिजाइल बा-\nपिसना के परिकल मुसरिया-तुसरिया\nदूधवा के परिकल बिलार,\nआपन-आपन जोबना सम्हरिहऽ बिटियवा\nरहरी में लागल बा हुंड़ार!\nपिछलकी सदी के अस्सी के दशक में बिरहा रचे-गावे वालन में एगो नांव लोकप्रियता के शिखर पर जा पहुंचल रहे आ ऊ नांव रहे बालेश्वर के. बालेश्वर के बिरहा खातिर उत्तर प्रदेश हिन्दी संस्थान से यश भारती सम्मान मिलल रहे आ ऊ ताजिनिगी बिरहा के पर्याय बनल रहलन.\nएगो बिरहा में ओह बलमा के गुमशुदगी के जिकिर होत बा, जे बलिया के ददरी मेला में भुला गइलन आ मेहरारू जोहत-जोहत हलकान बाड़ी-\nहमार बलिया बीचे बलमा\nअइसहीं, सिंगार-पटार से जुड़ल कहवां के का-का मशहूर ह,एहू पर एगो बिरहा के बड़ा शोहरत मिलल रहे-'नीक लागे टिकुलिया गोरखपुर के--!'\nऊ भगवान से इहो विनवत बाड़न कि रोज फजीरे केकरा से भेंट होखे आ केकरा से ना होखे. एमें ऊ चरितर के बात करत बाड़न, जवना में तिरियोचरितर के चरचा आवत बा. उन्हुकर साफ कहनाम बा कि मतलबी संघतिया से बेहतर बा दुसमनी साधत दुसमन-'दुसमन मिले सबेरे, मगर मतलबी यार ना मिले---!'\nबिरहा के एगो खासियत इहो होला कि एकरा में जगह-जगह सूक्तिपरकता के दर्शन होला आ ई सूक्ति गंवई जिनिगी के मीठ-तींत-खटतुरुस अनुभव से जुड़ल होली स. जइसे खेत में रहर के खूंटी छोड़ि दीहल जाउ,त ओमें घुन लागि जाई. जइसे घइली में धइल आटा-सातू में घुन लागि जाई. ओइसहीं नइहर में परल-परल बहू में आ परदेस में अकसरुआ रहेवाला मरद में घुन लागि जाला. का गजब के परतोख दिहल गइल बा एह बिरहा में-\nखेतवा में घुनेला रहरी के खुंटिया\nगगरी में घुनेला पिसान,\nपियवा जे घुनेला ओही कलकतवा में\nनइहर में बहुआ नादान!\nबिरहा में सउंसे जनसमुदाय के, लोक के सोच के अनुगूंज होत रहे आ ओमें जिनिगी के साइते अइसन कवनो पच्छ होखे, जवना के चित्र जियतार ढंग से ना उकेराइल होखे.\nबाकिर जवना तरी बाजारवादी मतलबी आ सवारथी सोच परंपरा आउर लोकसंस्कृति के, लोकसंवेदना के लीलत जा रहल बिया,\nओही तरी लोप होत जा रहल बा बिरहा,फगुआ, चैता,कजरी, बारहमासा वगैरह के. महंगी का मारे बढ़त जद्दोजहद, आपाधापी आ अपसंस्कृति के पइसार एकरा लोप के मूल में बा. ना ऊ सौन्दर्यबोध बांचल बा, ना देखे-परखे के ऊ पारखी नज़र. फेरु का बिरहा, का जोगीरा आ का कजरी! एगो बिरहा के पांती में कहल गइल बा-\nमहंगी का मारे अब बिरहा बिसरि गइल\nभूलि गइल कजरी, कबीर,\nदेखिके गोरिया के मोहनी मूरतिया\nअब उठे ना करेजवा में पीर.\nशहरी ढकोसला, बनावटीपन आउर मृगमरीचिका का पाछा पागल उत्तर आधुनिक समाज बिरहा से दूर होत जा रहल बा. ऊ प्लास्टिक के फूल खातिर दीवाना बा. जॉर्ज ग्रियर्सन कबो बिरहा के जंगली फूल कहले रहलन, बाकिर एकइसवीं सदी के भौतिकवादी समाज ओह कुदरती फूल के कीमत का बूझीं? (लेखक भगवती प्रसाद द्विवेदी वरिष्ठ साहित्यकार हैं.)


खबर भोजपुरी में (बियफे, 25 दिसंबर 2014) – टटका खबर\nखबर भोजपुरी में (बियफे, 25 दिसंबर 2014)\n(बुध, 24 दिसंबर के खबर)\nदेश के प्रधानमंत्री रहल अटल बिहारी वाजपेयी आ कांग्रेस के अध्यक्ष रहल महामना मदन मोहन मालवीय के देश के माथ सम्मान, भारत रत्न, से सम्मानित करे के फैसला कइले बिया भारत सरकार. एह लोग के ई सम्मान बहुत पहिलही मिल जाए चाहत रहुवे बाकिर कांग्रेस एह लोग के नाम पर कबो ना सोचलसि. जवाहर लाल नेहरू आ इन्दिरा गाँधी खुद अपने के भारत रत्न दिहले रहुवन. अटल बिहारी बाजपेयी आ महामना मदन मोहन मालवीय के आज जनम-दिन ह आ काल्हु एकरा पूर्व संध्या पर राष्ट्रपति भवन से भइल एह एलान के सभे स्वागत कइले बा. बाजपेयी तीन बेर भारत के प्रधानमंत्री बनलन. पहिला बेर 13 दिन ला, दुसरका बेर 13 महीना ला आ तिसरका बेर पाँच साल. पाँच साल ले प्रधानमंत्री के कार्यकाल पूरा करे वाला ऊ पहिला गैर कांग्रेसी रहलन.\nमहामना मदन मोहन मालवीय बनारस हिन्दू विश्वविद्यालय के स्थापना कइले रहलन आ शायद एही चलते कांग्रेस इनका के एह जोग ना मनलस कि इनका के भारत रत्न दिहल जाव. जबकि मालवीयजी दू बेर, 1909 आ 1918 में, कांग्रेस के अध्यक्षो पद पर रहलन. मालवीय जी के ई सम्मान उनका मरला का बाद दिहल गइल बा.\nअसम में बोडो उग्रवादियन के हमला में मरे वालन के गिनिती 70 पार क गइल बा. शोणितपुर में 43 लोग, कोकराझार में 25 लोग, आ चिरांग3लोग के हत्या भइल बा. उदालगुड़ी जिला आ चिरांग अउर बक्सा जिलन के कुछ हिस्सा में कर्फ्यू लगा दिहल गइल बा. कोकराझार जिला आ धुबरी जिला के कुछ इलाका में रात के कर्फ्यू लागल बा. असम सरकार का ओर से मारल गइल लोग के परिवारन के पाँच-पाँच लाख रुपिया के मुआवजा देबे के एलान भइल बा.\nकेंद्रीय मंत्रिमंडल बुध का दिने बीमा संशोधन विधेयक खातिर अध्यादेश ले आवे के मंजूरी दे दिहलसि. कोयला खदान अध्यादेशो के फेर से लागू कइल जाई. राज्य सभा में विपक्ष के गैर जिम्मेदार रुख का चलते एह विधेयकन पर चरचा ना हो पावल. संसद के सत्र के तुरते बाद एह तरह से अध्यादेश ले आवे के विपक्ष विरोध कइले बा.\nजम्‍मू-कश्‍मीर में केकर सरकार बने एह पर मथकुच्चन जारी बा. नेकां आ पीडीपी मिल के सरकार बनावे भा पीडीपी आ भाजपा दुनू हालत में उगलत आन्हर निगलत कोढ़ी वाली दुविधा बा. जम्मू-कश्मीर विधानसभा में भाजपा के छह गो अउरी विधायकन के समर्थन का बाद 31 विधायकन के ताकत मिल गइल बा आ ऊ सबले बड़का पार्टी होखे का नाते मुख्‍यमंत्री पद पर आपन अधिकार जतावत बिया.\nजापान के संसद बुध का दिने शिंजो आबे के दुबारा भारी बहुमत से देश के प्रधानमंत्री चुन लिहलस. मध्‍यावधि चुनाव में उनका पार्टी के जबरदस्‍त जीत मिलल रहुवे. संसद में आबे के 328 वोट मिलल जबकि उनका प्रतिद्वदी विपक्षी नेता कात्‍सुया ओकादा के महज 73 वोट.\nबंबई शेयर बाजार में बुधो का दिने बड़हन गिरावट दर्ज भइल. सेंसेक्‍स 298 अंक गिरल त निफ्टी 93 अंक. हाल के विधानसभा चुनाव के नतीजा से निवेशक खुश नइखन लागत.\nइसुआपुर थानाध्यक्ष संजय तिवारी के हत्या का मामिला में तीन जने के सारण पुलिस गिरफ्तार क लिहलस. मोटरसाइकिल आ मोबाइलो बरामद हो गइल बा. एह हत्या में अउरिओ लोग शामिल रहे आ ओह लोग के तलाश जारी बा. गिरफ्तार हत्यारन में इसुआपुर के गंगोई गांव के रिकेश कुमार आ कुश कुमार अउर आतानगर के कल्लू शामिल बाड़े सँ. अबहीं ले थानाध्यक्ष के लूटल रिवाल्वर नइखे मिलल.\nछपरा जंक्शन पर टिकट चेकिंग अभियान चला के चार सौ बेटिकट लोगन के पकड़ल गइल. एह लोग से किराया आ जुर्माना के रूप में करीब सवा लाख रुपिया वसूलल गइल.\nबलिया में पूर रजवाहा डैमेज भइला का चलते सैकड़न एकड़ में लागल फसल बरबाद हो गइल बा. एह रजवाहा में मंगल का दिने पानी छोड़ल गइल रहे. रात में जगदरा गांव का नियरा रजवाहा टूट गइल आ एकर पानी खेतन में पसर गइल. बाद में गाँव के लोग जुट के केहू तरह एकरा के बान्हल.\nकड़ाका का जाड़ा का चलते बलिया में तीन जने के मौत होखे के खबर बा. दीवानी कोर्ट में मुकदमा के पैरवी में आइल सहतवार के शीतल सिंह, सिकंदरपुर इलाका के जमालपुर गांव के अवधेश कुमार आ बैरिया इलाका के रामपुर टोला के पंकज शर्मा के मौत ठंड से भइल बा.\nप्रधानमंत्री नरेन्द्र मोदी बियफे का दिने वाराणसी अइहें आ एहिजा कुछ कार्यक्रमन में शामिल भइला का बाद साॅझ के दिल्ली वापस हो जइहें.\nबिहार विधान परिषद में सर्वसम्मति से डा॰ राम मनोहर लोहिया, जननायक कर्पूरी ठाकुर आ बिहार के पहिला मुख्यमंत्री श्रीकृष्ण सिंह के भारत रत्न दिहल जाए के प्रस्ताव\nपारित कइल गइल.\nबिहार विधानसभा में भाजपा के हंगामा का चलते दू बेर सदन के स्थगित करे के पड़ल. जवना चलते प्रश्नकाल आ शून्यकाल बाधित हो गइल.\nहाजीपुर में हाजीपुर-बछवाड़ा विद्युतीकृृत रेल खंड के लोकापर्ण कइला का बाद रेल राज्य मंत्री मनोज सिन्हा कहलन कि अगिला साल दिसंबर ले गंगा नदी पर बनल दीघा सोनपुर रेल-सह-सड़क पुल के निर्माण पूरा कर लिहल जाई. कहलन कि पँहुच पथ बनावे में बिहार सरकार देरी करत बिया जवना चलते काम नइखे हो पावत.\nपश्चिम चंपारण के बगहा में गंडक नदी में एगो नाव पलट गइला का बाद ओह पर सवार 25 लोग के थाह लिहल जात बा. ई लोग नारायणपुर, कैलाशनगर के रहे वाला ह आ दियारा से खेती क के वापस लवटत रहे.\nरोहतास जिला के सासाराम में ताराचंडी धाम का लगे एगो ट्रक से धक्का लगला का बाद मोटरसाइकिल सवार एगो नवही के ठाँवे पर मौत हो गइल.\nTags: News in Bhojpuri, खबर भोजपुरी में, छपरा, बलिया, भारत रत्न


माई – भोजपुरी साहित्य सरिता\nतिजहरियवाँ छाँटी काटत रहनी तवलेकहीं माई घर में से हाँक लगावत निकललि, “ए मझिलू! ए मझिलू! काहाँ बाड़S हो? अरे तनि लवना-ओवना के इंतिजाम क देतS। दिन डूबे जाता।” हम माई के बोलावल सुनि के छँटिकट्टा में से बाहर निकलनी अउरी कहनी, “माई ते काँहे चिंता कइले बाड़े। हम दुपहरिएवे में लग्गी ले के बड़की बारी में गइल रहनी हँ अउर तीन बोझा लवना तुड़ि के ले अइनी हँ। अउरी हाँ! उ लवना हम भुसउला घर में ध देले बानी।” हमार इ बाति सुनि के माई कहलसि, “अच्छा! ठीक कइलS हS। हाँ, तनि बिहने एगो अउरी काम कS दिहS, केहू के बोलवाके खोंप छवा दिहS।” हम कहनी, “ठीक बा, बिहने खोपवों छवा देइबि अउर तें कई दिन से देहरी में से गोहूँ निकालि के घाम देखावे के कहतारे, उ हो क देइबि।” हमरी एतना कहते, माई कहलसि, “अरे! हँ, गोहूँ के घाम देखावल त बहुते जरूरी बा काँहे की उ घुनाइल सुरु हो गइल बा।”\nहमार अउरी माई के इ बाति चलते रहे तवलेकहिं उहवाँ घनेसर भाई साइकिल पर कइगो झोरा लटकवले आ गइने। ओ झोरन में से ऊ एगो झोरा उतारि के माई की ओर बढ़वने अउरी कहने, “लS ए काकी। तोहार तिउना-तरकारी।” हम घनेसर भाई से कहि बइठनि, “घनेसर भाई! लागता तरकुलवाँ की बाजारी गइल रहलS हS?” हमरी एतना कहते, घनेसर भाई बोलि पड़ने, “नाहीं भाई, तरकुलवाँ नाहीं पथरदेवाँ गइल रहनी हँ। आजु बिहनहीं, काकी चार-पाँचि किलो सरसों हमरी घरे दे अउवी अउरी कहि अउवी की बाबू, तनि बाजरी से कवनो निम्मन तिउना ले ले अइहS। बइसे हमरो कुछु कपड़ा-लत्ता किने बाजारी जाहीं के रहल हS त तोहरो तिउना ले ले अइनी हँ।”\nघनेसर भाई की जाते, हम माई से पुछि बइठनि, “का रे माई! बिहनवे न झेमड़ा पर से दु गो लउकी, थोड़े घेवड़ा अउरी तिरोई तुड़ुवीं। ओकरी बादो तें बाजारी से तिउना मँगवले हS?” हमरी एतना कहते माई कहलसि, “तूँ जानत नइखS की बिहने बड़कू अउरी तोहार भउजी दिल्ली से घरे आवता लोग? का उहो लोग इहे गँवई तरकारी-भाजी खाई लोग? ओही लोगीं खातिर कुछ निम्मन तिउना मँगवनी हँ।” एतना कहि के माई तिउना से भरल झोरा उठवलसि अउरी घर में चलि गइल अउरी हम भँइसी के नादे पर से उकड़ा के लगनी दुहे।\nभँइस दुहले की बाद हम दूध ले के घर में गइनी अउरी नदिया में दूध उझिलत समय माई से कहनी, “ए बेरी भइया से कहि के आपन आँखि बनववले की साथे-साथे एगो गैसवो किनवा लिहे ताकि चूल्हि फूँकले से तोके आराम मिलो। तोर आँखि खालि एही धुआँ-धक्कड़ की वजह से खराब भइल बा।” माई कहलसि, “अरे बाबू, बेचारू बड़कू तS खालि हमार अँखिए बनवावे खातिर भागल-भागल आवताने। तूँ उनकर चिठिया नाहीं पढ़लS का? ओ में हमार बड़कू साफ लिखले बाने की माई ए बेरी तोर आँखि बनवा देइबि अउर अगिला बेरी आइबि तS दु गो कोठरियो बनवा देइबि, आखिर कबले तोहSकुलि पलानी में रहबSकुलि।” माई जवने समय इ बाति कहति रहे ओ समय ओकरी आँखि में से खुसी के लोर चू-चू के ओकर अँचरा भिगो दे ले रहे। हमरो बुझाइल की अब हमार रोवाई रुकी ना अउर आपन आँखि पोंछत हमहूँ घर में से बाहर आ गइनी।\nदु दिन की बाद के बाति हS, हम, भइया अउर भउजी दोगहा में बइठल रहनीजाँ। उहवें माइयो बाबू के तेल-बुकुवा से मिसत रहे अउरी घुघुआ-मन्ना खेलावति रहे। अचानक भउजी भइया से कहली, “गाँव में जेयादे दिन रहले के ताक नइखे। इ गँवई आबो-हवा बाबू के सूट नइखे करत। अगर इनके तबियत खराब हो जाई त का कइल जाई?” भउजी की एतना कहते माई टोकलसि, “अरे दुलहिन, इ तूँ का कहतारू? अबहिन त तोहSलोगन के अइले दुइयो-चार दिन नाहीं भइल। अबहिन हम अपनी बाबू के भरि आँखि देखियो ना पवनी, तवलेकहीं तूँ जाए-जाए हल्ला करे लगलू।” माई के इ कहल सुनि के तनि भउजी तेज आवाज में कहल सुरु कइली, “ए अम्मा, इ गाँव, घर खाए के दी? लइका के कुछु हो जाई त केहू आगे-पीछे ना आई। (तनि धीरा होके) अउरी हाँ, सहरियो में त घरवा सूने छोड़ि के आइल बानि जाँ। कहीं चोरी-ओरी हो गइल त के जबाब देई।” माई अबहिन कुछु कहो एकरी पहिलहीं भइया कहल सुरु कइने, “हाँ रे माई, तोर पतोहा ठीक कहतारी। अब त सहर में आपन खुद के मकानि बा। अबे दू कमरा उपरो बनववनी हँ। एगो गैस सिलिंडर रहल ह त गैस ओरा गइले पर तोरी पतोहा के स्टोपे पर खाना बनावे के पड़त रहल हS तS एगो अउरी गैस सिलेंडर किननी हँ। फोन लगववनी हँ। ए सब में बहुत पइसो खरच हो गइल बा। सब कुछ कीनि के खाए के बा। ए ही में लइका के बर्थडेउओ मनावे के बा। ओहू में हजार-दु हजार जइबे करी।”\nभइया के इ सब बाति सुनि के हमरा रहाइल ना अउर हम पूछि बइठनी, “त का हो भइया, माई की आँखि के का होई?” हमरी एतना कहते फेन से भउजी सुरु हो गइली, “माई के आँखि बनवावल भागल जाता का? पहिले जवन जरूरी बा उ देखल जाव कि आँखि बनवावल जाव। जब सहर की घर के सब बेवस्था ठीक से हो जाई त ओकरी बाद अँखियो बनि जाई। हमनीजान इ थोरे कहतानीजाँ की आँखि ना बनी।” भइयो कहल सुरु कइने, “माई ते कवनो चिंता मति करु। धीरे-धीरे सब ठीक हो जाई। अगिला बेर की अवाई में तोर अँखियो बनि जाई अउरी रहे खातिर दुगो घरो।” भइया के इ बाति सुनि के माई कहलसि, “बाबू, हमरा कवनो चिंता नइखे। कहीं रहजाS नीमने रहSजा। पर समय-समय पर घरो-गाँव के सुधि लेत रहSजा।” एकरी बाद माई हमरी ओर ताकि के कहलसि, “ए बाबू, जवन गोहूँ सुखवले बाड़S ओमें से दु बोरा कसि दS अउर हाँ दु बोरा धनवो कुटा दS। बड़कू के सहर में इ सब किनिए के खाए के पड़त होई अउरी अबहिन पइसा के अभाव बा।” माई के इ बाति सुनि के हम बोरा उठवनि अउरी चुपचाप बाहर चलि गइनी।\nएकदिन की बादे का देखतानी की माई कइगो गठरी-सठरी बाँधSतिया। कवनो में मिट्ठा बा त कवनो में चिउड़ा अउरी कवनो में खटाई-अँचार। हमके देखते उ रोवाँसु हो के बोलि पड़लि, “ए बाबू, जा एगो रेक्सा बोलवले आवS अउर अपनी भइया-भाभी के चउरहा पर छोड़ि आवS, दुनुजाने तइयार हो गइल बाटे लोग।” हम चुपचाप घर में से बाहर निकलनी अउर एगो रेक्सा बोला लेअइनी। रेक्सा पर सब सामान-ओमान लादि के भइया अउर भउजी के चउराहा पर पहुँचावे खातिर चलि देहनी। चउराहा पर पहुँचि के ओ लोगन के देउरियाँ जायेवाली एगो टेक्सी में बइठा देहनी। भइया कहने, “बाबू, कवनो टेंसन मति लिहे। माई के ठीक से देख-भाल करिहे। हम फेनु जल्दिए लवटबि।” हमरी आँकि में से लोर बहे लागल अउरी हम ओ टेक्सी के तबले देखनी जबले ऊ हमरी आँखि से अन्हे ना हो गइल।\nटेक्सी की अन्हे होते हमहुँ रोवाइन परान ले के घरे चलि अइनी। माई दुअरवें बइठल रहे। हम दुआरे पर पहुँचि के अबहिन भइंसी के नादे पर से उकड़ावत रहनी तवलेकहीं बहोरनो काका घूमत-घामत उहवें आ गइने। बहोरन काका माई से पुछने, “त का हो भउजी, अब आराम बा न। सुननी हँ कि तोहार पतोहा आइल बाड़ी।” अबहिन माई कुछु कहो तवलेकहीं हम कहि बइठनि, “ए काका, भउजी अउर भइया आइल त रहल ह लोग पर अजुवे चलि गइल ह लोग।” रमेसर काका कहने, “कवनो बाति ना, पइसा-ओइसा त देइए गइल होईलोग। पहिले अपनी माई के आँखि-ओंखि बनवा दS।” हम कुछु बोलनी ना चुप्पे रहि गइनीं। हमार चुप्पी काका के सब समझा देहलसि। उ कहने, “बतावS एइसन लइका की कमइले का फायदा बा की बुढ़ापो में सुख ना मिले।” एकरी बाद अबहिन केहू कुछ बोलो तवलेकहीं घनेसरो भाई उहवाँ आ गइने अउरी आवते बोल पड़ने, “अरे रमेसर काका, एतने नाहीं कमाइल-धमाइल त दूर, जवन घर में अनाजो-पानी रहल ह ओहू के बोरा में कसि-कसि के काकी उनकरी संघवे भेजवा देहली हई। अरे ओतना अनाज बेंचाइत त एगो का इनकर दुनु अँखिया बनि गइल रहित।” अरे इ का, घनेसर भइया की एतना कहते त माई आग-बबूला हो गइल अउरी कहतिया, “ए घनेसर, तनि कम बोलS। हमार आंखि बनो चाहें नाहीं ए से तोहरा का? अरे ए बेरी ना अगिला बेर बनी। हमार बाबू लोग निमने रहे, काँहे कि उहे लोग हमार आँखि बा लोग। हमार त सहरियो में मकानि बा, अउर बतावS न ए गाँव में केकरा बा?” एतना कहते माई अंचरा की कोना से आँखि पोंछत घर में चलि गइल।\nकहानी• पं. प्रभाकर गोपालपुरिया\nसमधीजी हम रउआ गोड़ पो पगरी राखत बानी हमरा बेटी के अपना लिहीं , भोला हाथ...\nएक चेटुकी सेनुर\nराति अबहिन दुइयो घरी नाहीं बीतल होई बाकिर बरखा आ अन्हरिया क मारे अधराति के लखां...


पूरा साल रहल मोनालिसा के जलवा – Anjoria\nसिनेमा भोजपुरी के हॉट गर्ल मोनालिसा क जलवा पूरा साल भोजपुरिया बॉक्स ऑफिस पर चलत रहल पिछला साल. साल 2012 में मोनालिसा के खेसारीलाल संगे ‘‘नागिन’’, पवन सिंह संगे ‘‘डकैत’’, विराज भट्ट साथे ‘‘खुद्दार’’, मनोज तिवारी साथे ‘‘भईया हमार दयावान’’, आ विक्रांत सिंह संगे ‘मेहरारू बिना रतिया कइसे कटी’ अउर ‘ऐलान-ए-जंग’ प्रदर्शित भइल.\nएह सगरी फिलिमन के दर्शकन के भरपूर प्यार मिलल. मोनालिसा अपना फिलिमन के सफलता से बहुते गदगद बाड़ी.


गोण्डा पुलिस असलहा फैक्ट्री के पर्दाफाश कइलसि – टटका खबर\nगोण्डा 27 मार्च (वार्ता). गोण्डा पुलिस मंगल का दिने देहात कोतवाली इलाका से एगो असलहा फैक्ट्रे के भंडाफोड़ करत दू गो अपराधियन के गिरफ्तार क लिहलसि. एहनी का लगे से बहुते असलहा, कारतूस, आ हथियार बनावे के सामानो धराइल बा.\nपुलिस अधीक्षक लल्लन सिंह बतवलें कि कोतवाली देहात इलाका में पुलिस छापामार के अवैध हथियार बनावे वाली फैक्ट्री पकड़लसि आ मौके पर से दू गो अपराधी रामलक्षन आ ओंकार के गिरफ्तार क लिहलसि. एकना का लगे से आठ गो देशी असलह, कारतूस आ असलहा बनावे के इलेक्ट्रॉनिक ड्रिल मशीन, वेडिंग गेज, लोहा के लाइनर पिस्टन, नाल के टुकड़ा आ अउरिओ सामान बरामद कइलसि.\nबदमाशन के निशानदेही पर असलहा कारोबार में लागल अउरिओ अपराधियन के जोहल जात बा आ ओकनी के ठिकानन पर पुलिस दबिश देत बिया.\nTags: असलहा फैक्ट्री, गोण्डा, पुलिस


टटका खबर, बुध 26 अगस्त 2020 के – टटका खबर\nदेश-दुनिया भोजपुरी पट्टी राजनीति शिक्षा\nAug 27, 2020 JEE(Main), NEET, कांग्रेस, कुशीनगर, गोरखपुर, चंपारण, जफर इस्लाम, जौनपुर, बिहार चुनाव, बेतिया, भाजपा, महागठबंधन, शाहगंज, सारण, सीवान, सोनपुर\nNEET आ JEE(Main) परीक्षा टारे खातिर हो रहल लगातार नेतागिरी का बावजूद परीक्षा अबहीं टरल नइखे. केन्द्र सरकार नइखे चाहत कि विद्यार्थियन के एक साल बरबाद हो जाव. काल्हु नीट परीक्षा में शामिल होखे जात करीब सात लाख परीक्षार्थी पहिले दिने आपन एडमिट कार्ड नेट से उतारि लिहलें. जी (मेन) परीक्षा कें करीब साढ़े सात लाख परीक्षार्य़ी आपन एडमिट कार्ड उतार चुकल बाड़ें. महज 332 गो परीक्षार्थी आपन केन्द्र बदलवावे के गोहार लगवले बाड़ें जवना पर विचार कइल जा रहल बा.\nराजस्थान में कांग्रेस के प्रभारी पद से हटावल गइल महासचिव अविनाश पांडे के अब बिहार कांग्रेस के उमीदवार चुने के जिम्मेवारी दीहल गइल बा. एह कमिटी में उनुका साथे काजी निजामुद्दीन आ देवेन्द्र यादव के राखल गइल बा.\nअमर सिंह के निधन से खाली भइल राज्यसभा सीट ला होखे वाला चुनाव में भाजपा अपना राष्ट्रीय बोलतुआ सैयद जफर इस्लाम के उमीदवार बनवले बिया. विधानसभा में विधायकन के संख्या देखत उनुकर चुनाइल तय बा.\nपश्चिम चंपारण के बोतिया लौरिया रोड पर परसा मठिया का नियरा बुध का दिनं दू गो मोटरसाइकिलन के भिड़न्त में कालीबाग इलाका के एगो नवही के मौत हो गइल आ दोसरका घवाहिल हो गइल.\nगोरखपुर के झगहा इलाका में मोटरसाइकिल से जात अमडीहा के एगो आदमी के गाँवे के कुछ लोग पीट पीट के घवाहिल क दीहल. गभीराह घवाहिल हो चुकल आदमी के लखनऊ ला रेपर क दीहल गइल अस्पताल से आ ले जात में रास्ता में ओकर मौत हो गइल.\nसीवान जिला के गुठनी इलाका के डरइला गाँव के एगो औरत अपना बेटी के फाँसी पर लटका के अपनहूं लटक गइल. पुलिस मामिला के तहकीकात करत बिया.\nबिहार में महागठबंधन में पहिले से शामिल गोलन में सीट बाँटे में होखत मथकुच्चन का बीचे तीन गो बँवारा गोल एह गठबंधन में अउर शामिल हो गइलें.\nसारण जिला के इसुआपुर इलाका के चकहन गाँव में दू बरीस के एगो लड़िका अपना घर का सोझा लागल बाढ़ के पानी में डूबला से मर गइल.\nकुशीनगर के तुर्कपट्टी इलाका में अगवां गाँव का नियरा सड़क हादसा में एगो ट्रक ओवरटेक करे का फेर में एगो पिकअप वाहन के रगड़ दिहलसि जवना चलते पिकअप के चालक ओही में दबा के मर गइल आ दू गो अउर आदमी घवाहिल हो गइलें. एगो दोसरा हादसा में पडरौना से खड्डा जात एगो पिकअप लीलाधर छपरा का लगे एगो ऑटो से टकरा गइल जवना चलते ऑटो पर सवार तीन लोग के मौत हो गइल आ सात जने घवाहिल हो गइलें.\nसारण जिला के सोनपुर इलाका में सबलपुर गाँव का लगे गंगा नदी में बालू भरल नाव से पलटि गइल. ओह पर करीब बीस लोग सवार रहुवे. बाकी लोग त पँवड़ि के पार हो गइल बाकिर चार लोग बह गइल. अबहीं ओह लोग के पता नइखे कि डूबल कि उपराइल.\nजौनपुर के शाहगंज इलाका में मैदाने गइल एगो आदमी के ओकरे दोस्त छूरा मार के मुआ दिहलसि.


अत्याचारन के बदला लीहें आज के करण अर्जुन – Anjoria\nअप्रैल 13, 2010 अभय सिन्हा, आज के करण अर्जुन, टी पी अग्रवाल, निरहुआ, प्रवेश लाल, भोजपुरी फिल्म\nभोजपुरी किंग दिनेश लाल यादव निरहुआ आ जूनियर निरहुआ प्रवेशलाल यादव पाखी अभिनीत मल्टीस्टारर फिल्म आज के करण अर्जुन अब बिहार झारखण्ड के थियेटर में दस्तक देबे खातिर तइयार बा. कैपिटल फिल्म्स आ यशी फिल्म्स के संयुक्त प्रस्तुति एह फिल्म में दू गो भाईयन का उपर भइल अत्याचार आ क्रूरता के बदला लेबे के कहानी बा. मशहूर निर्माता जोड़ी भोजपुरी के अभय सिन्हा आ हिन्दी के टीपी अग्रवाल के बनावल एह फिल्म के निर्देशन हैरी फर्नाण्डिज कइले बाड़न.\nआज के करण अर्जुन कहानी ह शकुंतला देवी नीलिमा सिंह आ रामजी किरण कुमार के परिवार के. सुल्तानपुर के किसान रामजी सिंह आ उनका सात साल के बेटा के मौत रेलवे क्रासिंग पर ट्रेन एक्सीडेंट में हो जाता. बाकिर सच्चाई त ई बा कि गाँव के जमींदार आ ओकर मुनीम मिल के रामजी सिंह के हत्या करत बाड़े आ ओकरा के दुर्घटना के रुप दे दिहल जात बा. ई राज ओह घरी ले बनल रहत बा जब रामजी के दूसरका बेटा अर्जुन प्रवेशलाल शहर नइखे चल जात. ऊ शहर में पढ़ाई करत बा आ ओहिजे ओकर मुलाकात कालेजे के एगो दोसर छात्र विजय दिनेशलाल से होत बा. विजय सुनीता पाखी से प्यार करत बा बाकिर सुनीता के घरवालन के ई रिश्ता पसन्द नइखे. अर्जुन के प्यार चंदा कृशा से चलत बा जे एगो वकील के बेटी हिय. अर्जुन आ चंदा मिल के विजय आ सुनीता के मिलवावे में मदद करत बाड़े. एही बीचे एक दिन अइसन अनहोनी होत बा कि दुनु अर्जुन आ विजय खून का रिश्ता में बँध जात बाड़े.\nआखिर विजय के हऽ? करण से ओकर का संबंध? अर्जुन के भाई करण आ पिता के मौत के राज का हऽ? का अभागी शकुंतला के ओकर दुनु बेटा मिलत बाड़े? फेर जमींदार के अंत कइसे होत बा? एह सब सवालन के जवाब रउरा सिनेमे हाल में जा के मिली.\nदेखेवालन के फिल्म में जहाँ दिनेश पाखी आ प्रवेश कृशा के रोमांटिक जोड़ी देखे के मिली ओहिजे दिनेश प्रवेश के हैरत अंगेज सीन आ कमाल के मारधाड़ो देखे के मिली. पिता के भूमिका में किरण कुमार आ महतारी का भूमिका में नीलिमा सिंह मजगर भूमिका निबहले बा लोग. खलनायक जमींदार का भूमिका में टीनू वर्मा के क्रूर रुप देखे के मिली. बाकी कलाकारन में गूफी पेंटल, अनूप अरोड़ा, सूर्या, पुष्पा वर्मा, सुदेश कौल, छाया वर्मा, दीपक सिन्हा, मास्टर आदित्य सिंन्हा, मास्टर अलन फर्नाण्डिज, आ सीमा सिंह बावे लोग.\nमहिला प्रधान फिल्म भगजोगनी\nविधवा विवाह के सन्देश देत साँवरिया आई लव यू


खबर भोजपुरी में (बियफे,4दिसंबर 2014) – टटका खबर\nखबर भोजपुरी में (बियफे,4दिसंबर 2014)\n(बुध3दिसंबर के खबर)\nअयोध्या मामिला से अपना के अलग कर लेबे के हाशिम अंसारी के बयान का बाद मुस्लिम जमात उनुका के मनावे में लाग गइल बा. सेकूलर जमात के ठकुआ मार दिहले बा कि आखिर हाशिम अइसे कइसे कह दिहलें. हाशिम अंसारी के कहना बा कि अब ऊ बाबरी मस्जिद मुकदमा के पैरवी ना करीहें काहें कि एकरा के राजनीति के अखाड़ा बना दिहल गइल बा. यूपी के मंत्री आजम खान से कहलन कि अब उहे एकर पैरवी करसु. कहलन कि अब ई ना चली कि रामलला त तिरपाल में रहसु आ इलायची दाना खासु जबकि बाकी लोग महल में रह के लड्डू. रामलला के आजाद करावल जरूरी हो गइल.\nदेशरत्न डॉ़ राजेन्द्र प्रसाद के 130वीं जयंती के मौका पर बुध का दिने अनेके जगहा समारोहन के आयोजन भइल. पटना में मुख्यमंत्री जीतन राममाँझी राजेन्द्र चौक पर राजेन्द्र बाबू के मूर्ति पर माला चढ़ा के नमन कइले. प्रधानमंत्री नरेंद्र मोदीओ राजेंद्र प्रसाद के आपन श्रद्धांजलि दिहलें. सिवान जिला के पंजवारो में एह मौका पर कार्यक्रम भइल जवना में देश भर के भोजपुरियन के जुटान भइल.\nमंत्री निरंजन ज्योति का मुँह से निकलल हरामाजादा शब्द पर राज्यसभा में बुध का दिन बवाल होखत रहल आ राज्यसभा के स्थगित कर देबे के पड़ल. विपक्ष के कहना बा कि निरंजन ज्योति के मंत्रीमंडल से निकाल दिहल जाव. एह पर सरकार का तरफ से कहल दिहल गइल कि इस्तीफा भा हटावे के सवाले नइखे उठत. गलती से कहली त माफी माँग लिहली. अब एह पर बवाल ना होखे के चाहीं.\nकेन्द्रीय गृहमंत्री राजनाथ सिंह कहलन कि नक्सलवाद से निपटे खातिर केंद्र प्रतिबद्ध बावे आ नक्सल विरोधी अभियान चलत रही.\nदेवधर ट्रॉफी का फाइनल मैच में पिछला तीन साल से लगातार जीतत आवत पश्चिम क्षेत्र के 24 रन से हरा के पूर्व क्षेत्र देवधर ट्राफी जीत लिहलसि.\nकेन्द्रीय खेल मंत्री सर्वानंद सोनोवाल अंतर्राष्ट्रीय मुक्केबाजी संघ के अध्यक्ष चिंग कूओ वू से कहलन कि भारत के महिला मुक्केबाज सरिता देवी पर लगावल रोक के हटा लिहल जाव.\nफुटबाल के सुपर लीग के पुणे में भइल मैच में एफसी पुणे सिटी दू गोल से मुंबई सिटी एफसी के हरा दिहलसि. मुंबई के टीम कवनो गोल ना कर पावल.\nअंतर्राष्ट्रीय संस्था ट्रांसपेरेंसी इंटरनेशनल के भ्रष्टाचार धारणा सूचकांक – 2014 में भारत के 175 देशन का सूची में 85वां जगहा पर राखल गइल बा. संस्था के कहना बा कि देश में भ्रष्टाचार में कमी आइल बा.\nभारत के महिला स्क्वॉश टीम मंगल का दिने आपन दुसरको मैच हार गइल. फ्रांस के महिला टीम भारत के 3-0 से हरा दिहलसि.\nयूपी के मुख्यमंत्री अखिलेश सिंह यादव के कहना बा कि करोड़ो के नाजायज संपति बनावे वाला नोएडा अथारिटी के सरकारी चीफ इंजीनियर यादव सिंह का खिलाफ कवनो कार्रवाई तब ले ना होखी जबले आयकर विभाग के जांच रिपोर्ट ना मिल जाई.\nबुध का दिने आपन तनखाह बढ़वावे ला सरकारी बैंक कर्मचारी एकदिन के हड़ताल पर रहलें जवना चलते आम आदमी के ढेरहन परेशानी उठावे के पड़ल. कई जगहा एटीएमो काम कइल बंद कर दिहली सँ काहे कि ओहनी में राखल रुपिया खतम हो गइल रहे. लगन का सीजन में एह तरह के बेवहार बैँक कर्मचारियन के स्वार्थीपना देखा दिहलसि.


शादी के फौरन बाद होटल पहुंच गई दुल्हन, मामला जानकर बुलानी पड़ गई पुलिस! - ,Lucknow Breaking News, Political News,Taaza Updates,Samachar LIVE,UP News\nHome / क्राइम / शादी के फौरन बाद होटल पहुंच गई दुल्हन, मामला जानकर बुलानी पड़ गई पुलिस!\nशादी के फौरन बाद होटल पहुंच गई दुल्हन, मामला जानकर बुलानी पड़ गई पुलिस!


अप्रैल 5, 2010 कोलकाता मेल, भोजपुरिया भईया\nआईपीएल के जय हो… ललित बाबा के जय हो… मजा आ रहल बा… हमरा त बुझाता कि क्रिकेट देवता… भारत के आम जनता से एक्स्ट्रा लार्ज खूश बाड़न. मुंबई इण्डियन्स के परफार्मेंस से हम जतना खूश बानी कोलकाता नाईट राइडर्स के परफार्मेंस से ओतने दुखी बानी… खैर… किंग्स एलेवन पंजाब के टीम भलही मैच हारे लेकिन किंग्स एलेवन का मैच का दौरान प्रीटी जिंटा के डांस देख के हमार मन हरियर हो जाला… आईपीएल के शुरु होखला से पहिले हम सोचले रहनी कि शाहरुख के चांस पे डांस देखे के मिली… मगर अफसोस…\nअफसोस हमरा शहर कोलकाता के पुरान पुरान बिल्डिंगो देख के हो रहल बाटे… अब का बताईं… इलेक्ट्रिक वायरिंग के त बैण्ड बाज गइल बा… कवन तार कहवाँ से आ रहल बा… कहवाँ जा रहल बाऽ ई त इलेक्ट्रिसिटीये बाबा बतला सकेलें… पार्क स्ट्रीट के स्टेफेन कोर्ट नाम के विवादास्पद बिल्डिंग पर अग्नि देवता के डिस्को डांस देख के मन होल गइल रहे… बड़ा गुस्सा आइल रहे… मिस्टर फायर पर आ फायर ब्रिगेड प… … मगर हम का कर सकेनी… हम ठहरनी आम जनता… खैर… दिल बार बार कह रहल बा… आल इज वेल… थैंक यू… भगवान जे शहर के बाकी बिलडिंगन के बचा रहल बाड़ऽ… साँ कहऽ त बिल्डिंगन के केयर टेकर्स त अपना नाक में सरसों के तेल डाल के सूतेला लोग… फायर ब्रिगेड के फायरमैन के अतना बड़ बड़ तोंद कइसे हो जाता… एकर जवाबे नइखे मिलत… वोइसे जवाब हम बहुत सवाल के ढूंढ़ रहल बानी… जइसे… सलमान खान के बियाह कब होखी… पोलिटीशियन्स ईमानदारी से कब तक इलेक्शन जीते के प्लान बनावत रही लोग… चुनाव सुनिये के हमरा दिमाग में घंटी बाजे लागेला. आज कोलकाता के आम जनता… का चाहऽ ता… एकर टेंशन कवन राजनेता ले रहल बा… अब हम का… का ढूंढ़ी भाई… हम इन्टरनेट के कवनो सर्च इंजन थोड़ही हईं…\nहम जबो कोलकाता मेल लिखे बईठेनी… मनमें एके गो सवाल उठेला कि खाली प्राब्लम्स के बारे में बात कइल कतना ठीक ह… आज कल रविन्द्र सरोवर लेक में इवनिंग वाक खातिर केहू चल जाय त ई बात के दावा बा कि … ओहिजा बीस बाइस गो ड्रग एडिक्ट के दर्शन जरुर हो जाई… सूरज चाचू के गायब होखला के देरी रहेला कि… ड्रग डांस चालू हो जाला… एक से बढ़ के एक कार मेनोका सिनेमा हॉलके अपोजिट में लाग जाली सँ… अउर हैण्डसम ब्वायज आपन हर टेंशन के धुआँ में उड़ावे में लाग जाला लोग. अब हमरा से केहू ई मत पुछो कि पुलिस के तोंद कांहे बढ़ रहल बा… हम एह पर रिसर्च करे में बिजी बानी… पोलिस कतना एक्टिव हियऽ… एकर हम टेंशन ना लेनी. आजकल टेंशन हमार बढ़ जाला शाम छह बजे के बाद स… अब का कहीं… एकरा खाति ट्राफिक जाम… बहुत हद तक रिस्पान्सिबल बाटे… पहिले ट्राफिक में फँसल रहला से बोर ना होत रही… काहे कि एफएम प गाना सुनत रहीं… लेकिन आजकल त हर एफएम स्टेशन ज्यादा से ज्यादा बांग्ला गाना बजावेला… अउर रेडियो जॉकीजो अठानबे फीसदी बंगले बतियावेला लोग… अब हम बांगला ना ठीक से बोल सकेनी… आ ना ही बतिया सकेनी… खैर… एफएम ना सुन के आजकल आटो वाला सब पेनड्राइव में गाना लोड करा के बजावऽता लोग… चाँदनी मार्केट में माइक्रो चिप लगा के गाना सुने वाला डिवाइसो खूब बेचा रहल बा… रेडियो सेट के सेल काहे कम भइल बा… एकर पता हम लगाइये लेब… रउआ सबे हमार एगो बात मान लीं… गर्मी पड़ रहल बा… सतुआ के शरबत बा मट्ठा जरुर पीहीं… माई किरिया मजा आ जाई…\nअगिला हफ्ता … कुछ मजेदार बात ले के हम फेरु हाजिर होखब… तब तक खातिर … भोजपुरिया भईया… कहिये… जियऽ राजा जियऽ… टा… टा… सी यू नेक्स्ट वीक… हो… हो… हा… हा… ही… ही…


अमीरी के नया शौक – Anjoria\nअप्रैल 5, 2010 लस्टम पस्टम\nवइसे त कलकत्ता शहर के बड़ाबाजार के सेठ अमीरचंद का लगे बहुत दौलत रह, करिया आ सफेद दूनो. कारोबारो कई गो रहे. जायज कम आ नाजायज बेसी. धन रहे त नाँवो रहे चारू ओर. समाज में रुतबा रहे. तबो अमरचंद के बुझाव कि कवनो ना कवनो कमी जरूर बा. एही बीच कलकत्ता नगर निगम के चुनाव आ गइल. उनकर चमचा सलाह दिहले सँ कि केतनो धन होखो, आदमी का हाथ में पावर ना होखे त कुछ नइखे. अमीरचंद के बात बा गइल. सोचले चिनिगी के सब मजा त अजमा लिहनी, अब इहो सवाद देख लिहल जाउ. बस अब का देरी. धोती चढ़वले आ कूद गइले राजनीति का सागर में.\nजब कूदिये गइके त सागर के भँवर आ गहराई के अंदाजा भइल. अमीरचंद पार उतरे खातिर हाथ पैर मरले त चमचा कहले सँ, अइसे काम ना चली. एह चुनाव से पार उतरे खातिर कवनो मुद्दा जरुरी होला. मुद्दो तनी धारदार होखे के चाहीं कि सीधे मन में उतरि जाव. अमीरचंद तब बेचैन हो के पुछलें, त बतावऽ सँ ना! ऊ कवन तीर हऽ जेकरा के चला के हम सत्ता तक चहुँप जाईं.\nएगो सीनियर चमचा कहलसि कि भईया जी, अपना देश में गरीबी नाम के एगो चुड़ैल रहेले. ओकरा से देश के जनता बड़ा आतंकित बिया. जे भी जनता के ओह चुड़ैल से मुक्ति दिआवे के बात करेला जनता ओहि के आपन मसीहा समुझ लेले.\nमगर गरीबी नाम के ई चुड़ैल रहेले कहवाँ? ओकर हुलिया कइसन बा? कइसे चिन्हाई? ओकर पता ठेकाना त बतावऽ. आ ओकरा के भगावे के उपाय का हऽ? अमीरचंद के उत्सुकता बढ़ले जात रहे.\nदेखऽ भईया! हमरा देश में एगो लाइन खींचल बा जेकरा के गरीबी रेखा कहल जाले. गरीबी ओहि रेखा के ओह पार रहेले. ओकरा के भगावे के थोड़े परेला. बस भगावे के बात करे के बा. ई गरीबी बड़ा काम के चीज हऽ. करेके बस अतने बा कि विकास के डंडा हवा में घुमा के जनता के भोरावे के बा. जनता बड़ मासूम ह. मोहब्बत आ चुनाव में सब कुछ जायज होला. ई दूनों चीज में कसम आ वादा के बड़ा महत्व होला. रउरा कसम खा के जनता से वादा क देब कि यदि आपके सत्ता मिल गइल त आप जनता के गरीबी के चंगुल से जरुर मुक्ति दिलवा देब. बस जान जाईं कि हो गइल आपके काम. चमचन के जनरल नालेज काफी हाईफाई होला.\nअरे भाई, हम त अब ले एक ही रेखा देखले रहीं, फिल्मन में, एक रेखा सुनले रहीं बोर्डर पर होला जवना के नियन्त्रण रेखा कहल जाला. ई ससुरी गरीबी के रेखा कहाँ से आ टपकल? खैर अब जब कूद परल बानी त पार त जइसे तइसे होखहीं के बा. चलऽ पहिले गरीबी से मिलल जाव.\nअमीरचंद अपना दल बल का साथ लाइन आफ पावर्टी पार कर के गरीबन के बस्ती में चहुँपलन. ढुकते उनका नाक में बदबू के एगो जोरदार भभका टकराइल. ऊ नाक पर रुमाल रख लिहले. गन्दा मोरी में कुछ नंग धड़ंग लड़िका नाक सुरकत कागज के नाव चलावत रहले सँ. अमीरचद एगो लइका के बोलवलें आ ओकरा के एगो टॉफी दे के प्यार से पुछलें, तूं एने कहीं गरीबी के रेखा के देखले बाड़ऽ? बचवा बोललस, ना त! गरीबी एने ना रहेले. अमीरचंद चिहुँक परलें, का कहले रे? गरीबी गरीबन का मुहल्ला में ना रहे ले त फेर कहाँ गइल? गरीबी आ गरीब के त जनम जनम के रिश्ता होला. ओहमें दरार पड़ल कइसे?\nई गरीबी के दूर करे खातिर कर्मचारी रिश्वत लेला, अफसर घोटाला करेला, नेता दलाली खाला. व्यापारी मिलावट करेला, टैक्स चोरावेला, कालाबाजारी करेला. गरीबी तबो दूर ना होले त जनसेवक के चोला पहिर के राजनीति में कूद जाला. जइसे आप कूद परलीं. गरीबी वहीं रहेले जहाँ कवनो चीज के अभाव रहेला. हमरा लगे कवनो कमी नइखे. दोसरा ओर आप अपना बस्ती में गौर से हर आदमी के चेहरा पर अभाव के हरुफ पढ़ सकेनी. जहाँ गरीबी बा उहें पावर पैदा होले, पावर गरीबी दूर करे में लाग जाले. अमीर लोग गरीबी के चाय पिये खातिर बोलावे ला लोग आ गलत से गलत काम कइयो के गरीबी के खुश ना कर पावे त एही के पावर टी कहल जाले. जाईं आप अपना बस्ती में. गरीबी के नचाईं चाहे मुजरा सुनीं बाकिर हमनी के अपना हाल पर छोड़ दीं.


रामाकांत प्रसाद के बारूद – Anjoria\nभोजपुरिया परदा पर लागल रहऽ ए राजा जी, दीवाना, दाग जइसन ब्लॉकबस्टर फिलिम आ एह साल में दू गो सुपरहिट फिलिम दिलजले आ लड़ाई लऽ अंखियाँ ए लौंडे राजा दे चुकल निर्माता-निर्देशक रामाकांत प्रसाद अब लेके आवत बाड़े रोमांटिक एक्शन फिल्म बारूद. फिल्म के पोस्ट प्रोडक्शन काम अ‍पना आखिरी चरण में बा.\nआदिशक्ति इंटरटेन्मेंट आ सीता आर्टस प्रस्तुति कुमारी माई मूवीज के बैनर में बनल एह फिल्म में भोजपुरी एक्शन स्टार विराज भट्ट, हॉट गर्ल मोनालिसा, प्रिया शर्मा, मनीष चतुर्वेदी, नीरज राज पौडेल, अयाज खान, विपीन सिंह, देव सिंह, बंदिनी मिश्रा, नन्हे पाण्डे, हीरा लाल यादव, छोटू दादा, गोलू, वंदिनी मिश्रा आ दीपक भाटिया के प्रमुख भूमिका बा. सीमा सिंह आ प्रणाली का उपर दिलकश आईटमो गीत फिल्मावल गइल बा. गीत लिखले बाड़े अशोक कु. दीप आ प्यारेलाल यादव. संगीतो अशोक कु. दीप के दिहल बा, फिल्म के छायांकन देवेन्द्र तिवारी, वेल मुरगन, एक्शन हीरालाल यादव, नृत्य कानू मुखर्जी, संजय आ लेखक मनोज के कुशवाहा हउवे, एहमें विराज भट्ट के खतरनाक आ शानदार एक्शन देखे के मिली.\nफिल्म बिहार में अगस्त में रिलीज कइल जाई.


बबन यादव ले आवत बाड़ें ‘सबसे बड़ा मुजरिम’ – Anjoria\nबिहार राजद के लोकप्रिय नेता बबन यादव अब भोजपुरी फिलिम में अभिनय करत लउकीहें. माँ सोभारिया फिल्मस् के बैनर तले बनल फिलिम ‘सबसे बड़ा मुजरिम’ से बबन यादव भोजपुरी परदा पर इंट्री मारत बाड़ें. फिलिम में बबन के किरदार एगो भठियारा विधायक के बा. बबन एह फिलिम में ‘आशिकी’ फेम राहुल रॉय संगे दू-दू हाथ कइले बाड़न. साथही बबन यादव अभिनेत्री राखी त्रिपाठी का संगे ठुमका लगावतो नजर अइहें. फिलिम में राहुल राय, योगेन्द्र तिवारी, आनंद ओझा, राखी त्रिपाठी, काजल रघानी, लवी रोहतगी, दीप श्रेष्ठ आ बबन यादव के खास भूमिका बा.\nलेखक-निर्देशक धीरज कुमार हउवें. फिलिम के पूरा शूटिंग पटना में भइल बा. निर्माता खुद बबन यादव हउवें. फिलिम एही महीना रिलीज होखे वाली बा.


मोटरसाइकिल सवार के मौत – टटका खबर\nमोटरसाइकिल सवार के मौत\nबक्सर नवानगर में परमानपुर पेट्रोल पंप का लगे काल्हु बियफे का दिने एगो मोटर साइकिल आ टैंकर में टक्कर हो गइल जवना से एगो बाइक सवार के ओहिजे मौत हो गइल आ दुसरका घवाहिल हो गइल. टैंकर के पुलिस जब्त कर लिहले बिया बाकिर ओकर ड्राइवर आ खलासी भाग निकललें. मृतक नौजवान रोहतास जिला के काराकाट थाना के मोहनपुर गाँव के राजकुमार सिंह रहुवे जे आरा से लवटर रहल. साथ में भोजपुर तीयर के तड़किया गाँव के मुकुल सिहं रहले जे घवाहिल हो गइले.\nहादसा, दुर्घटना, आ मौत\nसडक हादसे मे दू जने के मौत. एक आदमी घवाहिल\nसडक दुर्घटना मे दम्पति के मौत


भोजपुरी विशेष - चीन के दीवार में सींह मारे वाला आकाशवाणी के “लोहा सिंह” , Radio character loha singh who challenged china government\nभोजपुरी विशेष - चीन के दीवार में सींह मारे वाला आकाशवाणी के “लोहा सिंह”\nरेडियो के समय में लोहा सिंह रेडियो नाटक के बहुत लोकप्रिय कैरेक्टर रहला हां.\nरेडियो ड्रामा के कैरेक्टर लोहा सिंह के बिहार आ उत्तर प्रदेश के पूरबी हिस्सा में बहुत बड़ श्रोतावर्ग रहल हा. इ कैरेक्टर भोजपुरी त ना बोलत रहल हा लेकिन एकर भाषा सबका समझ में आवत रहल हा. इहां तक कि इ कैरेक्टर से चीन के सरकार परेशान हो गइल रहे.\nLast Updated: February 9, 2021, 9:06 AM IST\nआजु जबकि भारत-चीन सीमा पर लमहर समय से तनातनी चलि रहल बा, सन् उनइस सइ बासठ के एगो वाकया सुरता प चढ़त बा. ओही साल चीन का संगें लड़ाई भइल रहे. ओह घरी एगो गाना जन-जन के जबान पर रहे-\nचीन तूं चीनी हो जइबऽ आके हिन्दुस्तनवा,\nजवनवा हमरो घोरिके पीहें!\nओह समय पटना रेडियो पर 'लोहा सिंह 'के धूम मचल रहे. नाटक के हरेक एपिसोड में चीन पर व्यंगात्मक तरीका से जोरदार हमला होत रहे. फौजियन का बीचे ई नाटक खूब लोकप्रिय भइल रहे. बेरि -बेरि\nचीनियन के ललकारे आ अपमानित करे. चीन के पेकिंग रेडियो टिप्पणी कइले रहे- ' जवाहर लाल नेहरू ने आकाशवाणी,पटना में लोहा सिंह नाम का एक भैंसा पाल रखा है, जो चीन की दीवार में सींग मारता रहता है.'\nये भी पढें : भोजपुरी विशेष -भाजपा-जदयू के लड्डू लड़ी तs का बुनिया मिली राजद के?\nलोहा सिंह मौजूदा दौर के 'सुपरमैन', 'शक्तिमान' नियर चरित-नायकने लेखा शोहरत के बुलंदी छूवेवाला अद्भुत चरित-नायक रहे. सउंसे उत्तर भारत में का गंवई, का शहरी, का बुतरू, का बूढ़-पुरनिया आ\nका नवही - सभत्तर जवन चरित जन-जन के कंठहार बनिके राज करत रहे, ऊ रहे 'लोहा सिंह'.जवना तरी शरलॉक होम्स आ जेम्स बॉन्ड जइसन चरित्र अतना लोकप्रिय भइलन स कि उन्हनीं के लेखक के नांव पाठक भुला गइलन, ऊहे हाल लोहो सिंह का संगें भइल रहे. ओह विलक्षण नाट्य शृंखला के रचनाकार रामेश्वर सिंह काश्यप के असली नांव लोग भुला गइल आ ताजिनिगी ऊ लोहा सिंह का नांवें से मशहूर रहलन. इहां ले कि बिहार के रोहतास जिला के सासाराम शहर में जहवां उन्हुकर घर रहे, ओहू सड़क के नांव 'लोहा सिंह मार्ग' राखल गइल रहे.\nदेश-विदेश में धूम\nहिन्दी, भोजपुरी आउर तमाम भारतीय भाषा में साइते कवनो चरित-नायक के 'लोहा सिंह ' जइसन शोहरत मिलल होई. सन् 1948 से लगातार पचास बरिस ले आकाशवाणी के मार्फत ऊ नाट्य शृंखला\nना खाली सउंसे देश में शोहरत के बुलंदी के छूवले रहे, बलुक लंदन काउंटी काउंटी काउंसिल, नेपाल, जोहांसबर्ग, मॉरिशस सरकारन के मांग पर भारत सरकार उहंवों ओकर कैसेट भेजववले रहे. रूरल ब्राडकास्टर नांव के अंतरराष्ट्रीय संस्थो एकरा शोहरत से एह कदर प्रभावित भइल रहे कि ऊ एह नाट्य शृंखला पर अभिभूत होके एगो लेख लिखले रहे-'अबाउट लोहा सिंह'.\nसामाजिक चेतना जगावे के उतजोग\nजवना घरी आकाशवाणी,पटना से लोहा सिंह के प्रसारण होत रहे, ओह समय में सड़क सूनसान हो जात रहली स. जेकरा लगे रेडियो रहत रहे, ओह दुआर पर लोगन के भीड़ ठकचि जात रहे. देश-विदेश में 'लोहा सिंह ' के जबरजस्त मांग का पाछा जबरजस्त कारनो रहे. ऊ रहे ओकर बेजोड़ कथावस्तु आ प्रस्तुति.\nहास-परिहास आउर व्यंग-विनोद से लबरेज़ 'लोहा सिंह ' के कथानक अशिक्षा, बाल बियाह, बेमेल बियाह, छूआछूत, नशाखोरी जइसन तमाम सामाजिक बुराइयन आ रूढ़ियन के खिलाफ एगो अइसन बरियार ताना-बाना बिनत रहे कि सुननिहार अंतर्मंथन खातिर मज़बूर हो जात रहलन.\nराष्ट्रीयता त ओमें कूटि-कूटिके भरल रहत रहे. सन् बासठ के लड़ाई से लवटल फौजी लोहा सिंह (खुद प्रोफेसर रामेश्वर सिंह काश्यप) जब अपना जोरू 'खदेरन को मदर' आउर अपना उपरोहित मीत 'फाटक बाबा' (पाठक बाबा) के काबुल के मोरचा के कहानी सुनावत रहलन, त श्रोता हंसत-हंसत लोटपोट हो जात रहलन. चाहे भारत का संगें चीन के लड़ाई होखे भा पाकिस्तान के-लोहा सिंह के हरेक एपिसोड कबो खून खउलावे लागत रहे, त कबो जोश-खरोश से भरि देत रहे.\n'लोहा सिंह' नाट्य शृंखला के बाकी पात्र जहवां भोजपुरी बोलत रहलन, उहंवें नाटक के प्रधान चरित-नायक लोहा सिंह हिन्दी-अंगरेजी-भोजपुरी समेत अनगिनत भाषा आउर लोकभाषा से मिलल-जुलल काॅकटेल भाषा के इस्तेमाल करेवाला एगो रिटायर सेना-अधिकारी हवलदार रहलन. तथाकथित अभिजात वर्ग त नाटककार पर 'भ्रष्ट भाषा ' गढ़ेके आरोपो मढ़ि देले रहे. बाकिर एह सतमेझरा सवदगर पंचमेल खिचड़ी के जेही पूर्वाग्रहमुक्त होके चटखारा ले-लेके सवाद चीखल, ऊहे ओकर दीवाना हो गइल. गूंग के गुर-अस ओकर बयान-बखान ना कइल जा सकत रहे. एक हाली जब हम नाटककार से एकर राज जानल चहलीं, त उन्हुकर साफ-साफ कहनाम रहे-' लोहा सिंह के भाषा खिचड़ी बा. सेना के जवान जब छुट्टी में घरे आवेलन, भा शहर से जब अर्धशिक्षित मजूर घरे लवटेलन, त अइसने मिलावटी भाषा के इस्तेमाल करेलन. आजुओ अइसन भाषा बोलेवाला अकसर भेंटा जालन.' सांचहूं, नाटक में रोचकता आउर स्वाभाविकता ले आवे का गरज से 'लोहा सिंह' जइसन चरित्र गढ़ल गइल रहे.\nनाटककार के शख्सियत\n'लोहा सिंह ' के नाटककार चूंकि नाट्य शृंखला में लोहा सिंह के भूमिका खुदे अभिनीत करत रहलन, एह से आम लोग उन्हुका के उन्हुका मूल नांव का जगहा लोहे सिंह का रूप में जानत रहे. ऊ रहलन-बिहार के एगो छोट शहर सासाराम में एस पी जैन कालेज के प्राचार्य रहलन. सेवानिवृत्ति के बाद पटना में भोजपुरी अकादमी के अध्यक्षो रहलन. गोर रंग, चौड़ा मस्तक, लिलार पर लाल तिलक, ओठ प पान के लाली. नफासदपसंद शांत आ गम्हीर व्यक्तित्व. आडंबर-रहित सरलता आ शिष्टता के जियतार प्रतिमान. काश्यप जी के जनम सासाराम से पांच किलोमीटर उत्तर सेमरा गांव में 12 अगस्त, 1927 के पुलिस अफसर रायबहादुर जानकी सिंह आ राम सखी देवी के एकलउत पूत का रूप में भइल रहे. पढ़ाई-लिखाई मुंगेर,पटना आ इलाहाबाद (अब प्रयागराज) में भइल रहे. सन् 1950 से पटना के बी एन कालेज में अठारह बरिस ले हिन्दी के प्राध्यापकी. ओकरा बाद 1968से शांति प्रसाद जैन कालेज, सासाराम में प्राचार्य के जवाबदेही सम्हारत 1989 में सेवानिवृत्ति.\nतसलवा तोर कि मोर\n'लोहा सिंह' के शुरुआतो के कहानी अजीबोगरीब बा. ओह घरी आकाशवाणी, पटना में सेवारत कथाकार राधाकृष्ण प्रसाद महानिदेशालय, दिल्ली के निर्देश पाके रामेश्वर सिंह काश्यप के हास-व्यंग से ओतप्रोत क्षेत्रीय भाषा में एगो नाट्य शृंखला लिखे के सलाह दिहलन आ सभसे पहिले 1948में 'तसलवा तोर कि मोर ' नाटक के प्रसारण भइल. बाकिर नाटक के नायक लोहा सिंह सुननिहारन में अतना लोकप्रिय भइल कि आगा से नाट्य शृंखला के नांवें 'लोहा सिंह' राखेके परि गइल. हालांकि एकरा पहिलहीं अपना विद्यार्थिए जीवन में काश्यप जी आकाशवाणी, पटना से प्रसारित 'चौपाल' कार्यक्रम में भोजपुरीभाषी प्रस्तोता 'तपेसर भाई' का रूप में शोहरत हासिल कऽ चुकल रहलन.\nरामेश्वर सिंह काश्यप एगो कथाकार के तौर पर पढ़ते-लिखत खा डेग बढ़वले रहलन आ 'जब लहरें रो पड़ीं', 'स्वप्न और सत्य' जइसन उन्हुकर कहानी आचार्य नलिन विलोचन शर्मा आउर पं नंदकिशोर तिवारी नियर दिग्गज समालोचकन से सराहल गइल रहे. भोजपुरी कहानी 'मछरी', जवन स्त्री विमर्श पर केन्द्रित रहे, मील के पत्थल साबित हो चुकल रहे. कई गो यादगार निबंधो चरचा में रहलन स. महाप्राण निराला के जिनिगी से जुड़ल हिन्दी नाटक 'नीलकंठ निराला' (आगा चलिके 'अपराजेय निराला'), राष्ट्रीय अखंडता पर गीति-नाट्य 'समाधान' आ 'बेकारी का इलाज' खूब लोकप्रिय भइलन स. बाकिर सही माने में प्रचंड लोकप्रियता मिलल आकाशवाणी से प्रसारित अनगिनत नाट्य धारावाहिक 'लोहा सिंह ' से, जवन लगातार पचास बरिस ले आपन अमिट छाप छोड़ले रहे.\nसंजोग से कामयाबी ले\nगम्हीर विषय से एकाएक काश्यप जी कइसे हास-व्यंग का ओरि मुड़ि गइनीं? जब हम पूछले रहलीं, त उहां के जवाब में ओठ के मुसुकी घुलि-मिलि गइल रहे- ' एकरो के महज संजोगे कहि सकेनीं. ठीक ओइसहीं, जइसे विज्ञान के कई गो आविष्कार संजोगे मात्र से हो गइल रहे.' कइसन रहे ऊ सुखद संजोग, जब काश्यप जी अपना बाबूजी के नोकर के एगो रिश्तेदार सैनिक से मिलला का बाद 'लोहा सिंह' जइसन चरित्र के कल्पना कइले रहनीं आ मीत-शुभचिंतकन के सराहना आ आशातीत सफलता पाके साहित्य के अउर विधन से मुंह मोड़ि लेले रहनीं. शोहरत के बुलंदी के एहसास उहां के तब भइल रहे, जब प्रयागराज के खुलल मंच प जांबाज सैनिकन का सोझा 'लोहा सिंह ' के मंचन भइल रहे. फेरु त देशे में ना, विदेशो में एकर मंचन कामयाबी के झंडा गाड़त चलि गइल रहे.\nलोहा सिंह सिरिफ चुटीला हास-व्यंग पैदा करेवाला नायक ना रहे, बलुक ऊ ग्रामीण जनता के सच्चा प्रतिनिधियो रहे. नाटककार एक ओरि जहवां सामाजिक कुरीतियन, अंधबिसवास आउर दकियानूसी मान्यता प 'लोहा सिंह ' के मार्फत खुलिके चोट कइले रहे, उहंवें दोसरा ओरि युद्ध के विभीषिका, सामाजिक, सांस्कृतिक, सियासी आउर आर्थिक मुद्दन के जरि में पइसिके समाधान देबेके दिसाईं सकारात्मक पहलो कइले रहे. लोहा सिंह अइसन चरित नायक बा, जवन दीढ़ संकलप के धनी बा-ठीक लोहा नियर. दोसरा तरफ ऊ जन-जन के दुख-दरद के सांचो के हमदरद बा-पिघिलत मोम मतिन.\nउहां हास के चटक हंसी बा,त व्यंग के चुभन आ पैनापनो बा. लोहा सिंह का साथे उन्हुकर मेहरारू 'खदेरन को मदर ' बाड़ी, बेटा खदेरन बाड़न आ संगें-संगें उपरोहित फाटक बाबा बाड़न, जिन्हिका मधुर बानी में हर एपिसोड के समापन लोहा सिंह के तारीफ में होत बा- ' जजमान, को नहिं जानत है जग में. .' 'लोहा सिंह ' के नाटककार के भारत सरकार पद्मश्री के अलंकरण देले रहे.\nबिहार सरकार से 'बिहार रत्न' आ अखिल भारतीय भोजपुरी परिषद से 'भोजपुरी रत्न' के मानो-सम्मान मिलल रहे. बाकिर ऊ जनता के बीचे भेंटाइल शोहरते के सभसे बड़ सम्मान मानत रहलन. 24अक्तूबर, 1992 के पटना के तत्कालीन आवास में अचानक काश्यप जी के पेट में दरद उठल आ देखते-देखत उहां के हमनीं का बीच से उठि गइनीं. बाकिर अक्षर पुरुष के साइते कबो छरन होला. आजुओ अइसन लागेला, जइसे ऊ अपना 'खदेरन को मदर ' से उलाहना भरल सुर में कहत होखसु-' जेठ के चिलचिलात दुपहरिया में अंगारे-से दहकते-लहकते पत्थल पर बैठके आइसक्रीम खाने में ही तो वैवाहिक जिनिगी का मजा है!' आ तुरुंते 'खदेरन को मदर ' के तकियाकलाम गूंजत बा-' अरे मारु बढ़नी रे!'\n( लेखक वरिष्ठ साहित्यकार हैं और ये उनके निजी विचार हैं.)\nBhojpuri Spl: 370 के समाप्ति के बाद जम्मू-कश्मीर के ना मिलल कवनो लाभ\nBhojpuri Spl: फुरफुरा शरीफ के पीरजादा वाममोर्चा का संगे, का होई असर? पढ़ीं\nBhojpuri Spl: बंगाल में देवाल बनल चुनावी युद्ध क मैदान, खूब लिखात बाs तुकबंदी


लखनऊ में टीम अन्ना के अरविंद केजरीवाल पर हमला के कोशिश करे वाला एगो आदमी के पुलिस गिरफ्तार करिके पूछताछ करत बिया. हमला का बाद केजरीवाल कहले कि टीम अन्ना के कांग्रेस से कवनो तरह के दुश्मनी नइखे. कांग्रेसो एह हमला के निंदा कइले बिया आ कहले बिया कि हिंसा कवनो बात के समाधान ना कर सके.\nपटना के महावीर मंदिर के आमदनी5करोड़ से बेसी भइल. उत्तर भारत में वैष्णो देवी मंदिर का बाद दोसरा कवनो मंदिर के ई सबले बेसी आमदनी बा.\nप्रसिद्ध गांधीवादी सामाजिक कार्यकर्ता अन्ना हजारे आ उनुका सहयोगी अरविंद केजरीवाल के टेलीविजन चैनल ‘एनडीटीवी इंडिया’ मंगल का दिने ‘इंडियन ऑफ द ईयर 2011’ पुरस्कार से सम्मानित कइलसि. केजरीवाल एह पुरस्कार के देश के आम जनता के समर्पित कर दिहलन.\nनक्सलियन से बतियावे खातिर बनावल पश्चिम बंगाल सरकार के वार्ताकार टीम मंगल का दिने मुख्यमंत्री ममता बनर्जी से भेंट कइला का बाद कहलसि कि नक्सलियन से बातचीत चलत रही.\nत्रिपुरा के वाममोर्चा सरकार राष्ट्रीय खाद्य सुरक्षा विधेयक के गरीब आ मध्यम वर्ग के लोग का खिलाफ बतवलसि काहे कि ई सार्वजनिक वितरण प्रणाली के कमजोर बनाई.\nबानरन के उत्पात से आजिज आइल हिमाचल प्रदेश सरकार बानरन के नसबंदी करे के योजना बनवले बिया. एह खातिर बानरन के पकड़े वाला के सरकार हर बंदर खातिर 500 रुपिया दीही.\nजम्मू कश्मीर के मुख्यमंत्री उमर अब्दुल्ला मंगल का दिने मुख्यधारा आ अलगाववादी दुनु तरह के नेता लोग पर स्थानीय युवकन के शोषण करे के आरोप लगवले बाड़न.\nकेंद्रीय कानून मंत्री सलमान खुर्शीद मानत बाड़न कि सरकार खातिर पिछला साल कठिन रहल काहे कि भठियारन आ भठियरपन से निपटे में असफल होखला का चलते संप्रग सरकार के विरोध झेले के पड़ल.\nअन्ना हजारे टीम में मतभेद से किरण बेदी इंकार कइले बाड़ी, हालांकि टीम के दू गो सदस्य, मैगसेसे अवार्ड विजेता राजेंद्र सिंह आ गांधीवादी कार्यकर्ता पी. बी. राजगोपाल, टीम से अपना के अलग कर लिहले बाड़न. किरण बेदी एकरा के फूट नइखी मानत.\nकुडनकुलम में मंगल से फेर प्रदर्शन शुरू हो गइल बा. केंद्र आ जयललिता सरकारन का बीच आरोप-प्रत्यारोप चालू बा.\nभाजपा नेता हैदराबाद में कहलन कि संप्रग सरकार अलग राज्य गठन के वादा से पीछे हट गइल बिया आ तेलंगाना क्षेत्र के लोग के धोखा दिहले बिया,\nसर्वोच्च न्यायालय एह महीने के आखिर में होखे जा रहल फार्मूला वन के आयोजन के मनोरंजन कर से छूट दिहला का मामिला में उत्तर प्रदेश सरकार आ और जेपी समूह के नोटिस भेजले बिया.\nदिल्ली उच्च न्यायालय मंगल का दिने अंडरवल्र्ड माफिया दाऊद इब्राहिम के कथित करीबी रोमेश शर्मा के साल 1996 में एगो हेलीकॉप्टर के जबरिया अपना कब्जा में राखे का मामिला में जमानत दे दिहलसि.\nमनमोहन सिंह नइखन मानत कि हाल के उपचुनाव में कांग्रेस के हार उनुका सरकार के प्रदर्शन का खिलाफ बा. दोसरा तरफ आडवाणी कहले बाड़े कि ई परिणाम संप्रग सरकार खातिर खतरा के घंटी बा.\nटीम अन्ना में आपसी मनभेद के संकेत देत अन्ना हजारे फेर कश्मीर पर ‘असंगत’ बयान के आलोचना कइले. अलग बाति बा कि ऊ प्रशान्त भूषण के नाम ना लिहले.\nकेन्द्र सरकार के मानना बा कि देश के अर्थव्यवस्था के बुनियाद मजबूत बा एहसे हाल के सुस्ती का बावजूद मध्यम अवधि में विकास दर नौ से 10 फीसदी रह सकेला.\nकर्नाटक के मुख्यमंत्री रहल येदियुरप्पा जेल ना गइले आ एगो दोसरा अस्पताल में भरती हो गइले.\nदिल्ली उच्च न्यायालय अमर सिंह के नियमित अउर अंतरिम जमानत याचिकावन पर सुनवाई बुध ले टार दिहलसि. अमर सिंह के वोट खातिर नोट का मामिला में गिरफ्तार कइल गइल बा,\nअस्पताले में ज्ञानपीठ पुरस्कार से नवाजल गइलन श्रीलाल शुक्ल. श्रीलाल शुक्ल के तबियत बहुत खराब आ उनुका के आईसीयू में राखल गइल बा.\nघचपच माहौल में कांग्रेसी सांसद के कहला भरोसे राहुल गाँधी से भेंट करे आइल रालेगण सिद्धी के सरपंच आ बाकी लोग के निराशा हाथे लागल आ एह अपमान से ऊ लोग बहुते नाराज बा.\nग्वालियर में 5600 किलोग्राम नकली मावा बरामद भइल बा.\nझारखण्ड में 11 भाषा के राज्य में दुसरकी भाषा के दर्जा देबे वाला विधेयक के राज्यपाल विधानसभा के वापिस लवटा दिहलन.\nसर्वोच्च न्यायालय सगरी राज्य अउर केंद्र शासित क्षेत्रन के निर्देश दिहले बिया कि 31 दिसम्बर ले सगरी सरकारी विद्यालयन में शौचालय सुविधा उपलब्ध करा दिहल जाव.\nहज यात्रा खातिर वीआईपी कोटे के सर्वोच्च न्यायालय ‘गलत धार्मिक परम्परा’ बतवले बिया।\nझामुमो आ आजसू के विधायक मुंडा सरकार से खफा बतावल जात बाड़े.\nप्रिटोरिया में भारत, ब्राजील अउर दक्षिण अफ्रीका के त्रिपक्षीय मंच इब्सा नई दिल्ली में पिछला महीना भइल बम विस्फोट के निंदा मंगल का दिने कइसलि आ अंतर्राष्ट्रीय आतंकवाद पर व्यापक करार करे के गोहार लगवलसि.\nबेलारूस की राजधानी मिंस्क में 22 अक्टूबर के होखे वाला समलैंगिक प्रदर्शन पर रोक लगा दिहल गइल बा.\nतिब्बती अध्यात्मिक गुरु दलाई लामा के दक्षिण अफ्रीका के वीजा दिहला से इंकार का मामिला में प्रिटोरिया के अदालत में चुनौती दिहल गइल बा.\nमध्य प्रदेश में औद्योगिक विकास का दिशाईं नौ गो नया औद्योगिक क्षेत्र बनावल जाई, एह क्षेत्रन पर 255 करोड़ रुपिया के खर्च होखे वाला बा जवना के सैद्धांतिक सहमति दे दिहल गइल बा.\nकोयला के आपूर्ति घटला से पश्चिम बंगाल में इस्पात उत्पादन पर असर पड़ल बा.\nमंगल का दिने शेयर बाजार में गिरावट आइल आ सेंसेक्स 277 अंक नीचे बंद भइल.\nस्वीडन के विदेश मंत्री कार्ल बिल्ट तीन दिन का दौरा पर मंगल का दिने मुंबई चहुँपलन जहाँ ऊ भारतीय अधिकारियन आ वित्तीय संस्थानन के प्रतिनिधियन से मुलाकात करीहें.\nमारुति के मानेसर संयंत्र में बारहवों दिने हड़ताल जारी रहल.\nएचसीएल टेक्नोलॉजीज के तिमाही शुद्ध लाभ डेढ़ा हो गइल.\nकारपोरेट जगत के लालच का खिलाफ एक महीने से चलत ‘वॉल स्ट्रीट पर कब्जा’ करे वाला आंदोलन के व्हाइट हाउस खुलके समर्थन दिहले बा.\nमुंबई में अफ्रीकी रत्न से बनल आभूषणन के नीलामी से 750,000 डॉलर मिलल बा जवना से भारत के हाथियन के संरक्षण कइल जाई.\nआंध्र प्रदेश में एक महीना बाद सिंगारेनी कोइलरिज कम्पनी लिमिटेड में कोयला के उत्पादन फेर शुरु हो गइल बा.\nभोजपुरी सिनेमा आ संगीत से जुड़ल खबर खातिर भोजवुडन्यूज पर जाईं.\nप्रणब मुखर्जी के एह बात के अफसोस बा कि काम का बोझ का चलते ऊ फिलिम देखे के समय नइखन निकाल पावत. पिछला फिल्म ऊ ‘रंग दे बसंती’ साल 2006 में एकरा रिलीज होखे से पहिले देखले रहले.\nमुम्बई के एगो अदालत राष्ट्रीय पुरस्कार विजेता फिल्म निर्देशक मधुर भंडारकर के साल 2004 के एगो बलात्कार मामिला में 14 नवम्बर के पेश होखे के निर्देश दिहले बिया. बलात्कार के ई मामिला अभिनेत्री प्रीति जैन दायर कइले बाड़ी.\nस्टॉकहोम ओपन के पहिलके दौर में हार गइले भारत के सोमदेव देवबर्मन.\nअबू धाबी टेस्ट में श्रीलंका का खिलाफ पाकिस्तान आपन पकड़ बना लिहले बावे. श्रीलंका के पहिलाक पारी 197 रन पर समेटला का बाद पाकिस्तान खेल खत्म होखे ले बिना कवनो नुकसान के 27 रन बना लिहलसि.\nभारतीय फुटबाल टीम के खिलाड़ी रहल सुब्रत भट्टाचार्य के मोहन बागान क्लब के तकनीकी निदेशक बहाल कइल गइल बा आ प्रशांत बनर्जी के सत्र 2011-12 खातिर कोच.\nडिफेंडर गुरजिंदर सिंह के मलेशिया में होखे जात सुल्तान जोहोर बाहरू हॉकी टूर्नामेंट खातिर भारत के जूनियर टीम के कप्तानी दिहल गइल बा.\nबांग्लादेश क्रिकेट टीम मंगल का दिने खेलल गइल तीसरा एकदिना मुकाबला में वेस्टइंडीज के आठ विकेट से हरा दिहलसि.\nपाकिस्तानी क्रिकेट टीम के कप्तान रहल शाहिद अफरीदी अंतर्राष्ट्रीय क्रिकेट से संन्यास लेबे के आॡन फैसला वापिस ले लिहले बाड़न. उनुकर कहना बा कि ऊ कबो संयास लेबे ना कइलन.\nडेनमार्क ओपन बैडमिंटन में भारत के सायना नेहवाल के आसान ड्रॉ मिलल बा.\nभारत आ वेस्टइंडीज का बीच होखे वाला पांच गो एकदिना मैचन के श्रृंखला के पहिला मुकाबला 29 नवम्बर के कटक के बाराबाती स्टेडियम में खेलल जाई.\nएकदिना टीम में हरभजन के वापसी ना भइल. ऊ अगिलो तीनो मैच खातिर ना चुनल गइले.


खबर भोजपुरी में (सोमार,3नवंबर 2014) – टटका खबर\nजापान सरकार भारत के प्रधानमंत्री रहल मनमोहन सिंह के आपन माथ सम्मान से सम्मानित करी.\nराष्ट्रीय एथलेटिक्स : कर्नाटक की धाविका एम. आर. पुवम्मा एथेलेटिक्स के 400 मीटर स्पर्धा में स्वर्ण पदक जीतली. 800 मीटर स्पर्धा में टिंटू लुका के स्वर्ण पदक मिलल. 100 मीटर स्पर्धा में रेलवे के पदक जीतले. एलआईसी के एथलीट अंकित शर्मा लमहर कूद स्वर्ण पदक जीतले. 400 मीटर स्पर्धा के पुरुष वर्ग के स्वर्ण पदक सर्विसेज के धावक कुन्हु मोहम्मद के मिलल.\nराष्ट्रीय एथलेटिक्स के आयोजन के समय आ सुविधा के कमी पर नाराजगी जतवली पीटी उषा. कहली कि खिलाड़ियन के वाजिब सुविधा नइखे मिलत एह आयोजन में.\nफुटबाल के सुपर लीग में पुणे एफसी सिटी टीम नार्थईस्ट युनाइटेड एफसी के 1 गोल से हरा दिहलसि. नार्थ इस्ट युनाईटेड कवनो गोल ना कर पावल.\nभाजपा के पुरनिया नेता आ पितामह कहाए वाला कैलाशपति मिश्र के दुसरकी बरखी पर उनुका याद में पटना में ‘नमन’ नाम के कार्यक्रम के आयोजन भइल. एह मौका पर एगो डाक टिकटो जारी कइल गइल.\nदिल्ली में कवनो पार्टी सरकार बनावे ला सामने ना आइल त उपराज्यपाल चुनाव करावे आ विधानसभा भंग करे के रिपोर्ट केन्द्र के भेज दिहले. अब दिल्ली के चुनाव के एलान जल्दिए क दिहल जाई.\nसुरक्षा के खरच में कमी ले आवे का मकसद से उत्तर प्रदेश के मुख्यमंत्री अखिलेश यादव के मिलल एनएसजी सुरक्षा हटा लिहल गइल आ मुलायम सिंह यादवो के ‘जेड प्लस सुरक्षा’ में कमी क दिहला पर अखिलेश यादव कहलन कि ऊ बिना कवनो सुरक्षो के रह सकेलें. केन्द्र सरकार के चाहीं कि अखिलेश के इच्छा के आदर करत सगरी सुरक्षा हटा लेव.\nमुलायम सिंह के एह बात के दुख बा कि घोटाला करे वाला लालू यादव आ जयललिता के सजा मिल जाता जबकि बड़का लोग बाँच जाता. उनुका राय से एह लोग के अइसन सजा दिहला के जरूरत ना रहुवे.\nनेशनल हेराल्ड घोटाला का मामिला में दिल्ली उच्च न्यायालय कहलसि कि कांग्रेस अध्यक्ष सोनिया गांधी, उपाध्यक्ष राहुल गांधी समेत अउरिओ नेता लोग के निहोरा पर सुनवाई2दिसंबर के कइल जाई.\nपाकिस्तान के वाघा बोर्डर का लगे भइल बम विस्फोट का बावजूद दिल्ली-लाहौर बस सेवा चलर रही. वाघा हमला में नाहियो त 60 लोग के जान चल गइल बा. आ 100 गो घवाहिलन के इलाज चलत बा.\nकांग्रेस से अलगा होके ओकर तमिलनाडु के बरियार नेता जी के वासन नया पार्टी बनावे के एलान क दिहलन.\nचार गो बागी जदयू विधायकन के विधायकी खतम करे के विधानसभा अध्यक्ष के आदेश का खिलाफ ऊ लोग उच्च न्यायालय में याचिका लगवले बा.\nबालीवुड के मशहूर खलनायक सदाशिव अमरापुरकर के निधन से सभे मर्माहत बा.\nशुरुआती ना नुकुर कइला का बाद समाजवादी पार्टी का ओर से राज्यसभा सांसदी ला आपन परचा दाखिल क दिहली. बाकिर आजम खाँ एह मौका पर मौजूद ना रहलन.\nपूर्वी चंपारण जिला के चिरैया इलाका में सोमार का दिने पुलिस के एगो नाबालिग लड़की के आधा उघार लाश मिलल बा. पुलिस के अनेसा बा कि ओकर हत्या दुष्कर्म कइला का बाद क दिहल गइल बा.


खबर पर एक नजर – टटका खबर\nखबर पर एक नजर\nकम उमिरिया बिआह रोके खातिर राजस्थान में शादी कार्ड पर कनिया दुल्हा के जनम के तारीख छापल जरूरी कर दिहल गइल. कुंडा मे भइल डीएसपी के हत्या मामिला में उनुका के अकेला छोड़ के भागे वाला तीन गो पुलिसवालन के निलमंबित कर दिहल गइल. पटना में 13 मार्च से गाँधी मैदान में पुस्तक मेला लागे\nआजु वसंत पंचमी का मौका पर कुंभ में आखिरी महास्नान होखत बा. कोर्ट का मना कइला का बावजूद शाही स्नान का दिने वीआईपी घाट पर कुछ लोग स्नान कइल. सरकार जाँच के आदेश दिहलसि. मौनी अमावस का दिने भइल दुर्घटना का बाद कुंभ आयोजन समिति के अध्यक्ष आजम खां के इस्तीफा मुख्य मंत्री नामंजूर कर